text:
Reglugerð fyri MFS
Lógin hjá MFS, sum samtykt á aðalfundi ráðsins 2016.
Kapittul 1
§ 1. Navn felagsins er Meginfelag Føroyskra Studenta (The National Union of Faroese Students), stytt MFS.
§ 2. Endamál felagsins er at skipa allar føroyingar, ið eru undir hægri útbúgving bæði uttanlands og í Føroyum og føroyingar, ið eru í læru uttanlands, í ein felagsskap og røkja áhugamál teirra.
§ 3. Felagið er óheft av partapolitikki og átrúnaði.
Kapittul 2
§ 4. Felagið verður stjórnað av einum ráði við í mesta lagi 11 limum.
§ 5. Ráðið verður valt á aðalfundi í tíðarskeiðinum juli – august mánaði á hvørjum ári.
• Stk. 2. Valbæri og vælrætt hevur einhvør føroyingur ið er undir hægri lesnað, ið luttekur á aðalfundi. Ráðið verður valt við vanligum meirilutavali fyri eitt ár og situr, til nýval hevur verið.
• Stk. 3. Uppskot til broytingar í reglugerðunum hjá MFS til aðalfundin, skulu latast inn 7 dagar áðrenn aðalfundin.
§ 6. Aðalfundurin skal verða lýstur í seinasta lagi 14 dagar áðrenn fundin. Lýst verður við aðalfundi í Fjølnir, í miðlunum, á sosialu miðlunum ella á annan tryggjandi hátt.
• Stk. 2. Eykaaðalfundur kann vera umbiðin av meirilutanum av ráðslimunum ella av øðrum persóni, um umbønin er væl grundað og hevur stuðul av 1/3 í ráðnum
• Stk. 3. Eykaaðalfundurin hevur somu heimildir sum aðalfundurin.
• Stk. 4. Skrá skal fylgja við umbønini um eykaaðalfund. Skráin kann víkja frá krøvunum til skránna til vanligan aðalfund. Eykaaðalfundurin verða áðrenn 28 dagar frá umbønini at rokna.
§ 7. Hvør luttakari á aðalfundinum, ið hevur atkvøðurætt, kann atkvøða fyri upp til 11 valevnum.
§ 8. Á aðalfundinum skal skráin í minsta lagi fevna um:
• 1. Frágreiðing ráðsins frá virki felagsins síðani seinasta val og viðgerð av hesum.
• 2. Framløga av grannskoðaðum roknskapi fyri seinasta roknskaparár og viðgerð av hesum.
• 3. Val av nýggjum ráði.
• 4. Ymiskt
§ 9. Ráðið skipar seg sjálvt eftir aðalfundin á 1. ráðsfundi.
Kapittul 3
§ 10. Á fyrsta fundi í nývalda ráðnum skal skráin í minsta lagi fevna um:
- 1 Val av formanni, næstformanni, skrivara og kassameistara í ráðnum.
- 2 Ráðið mannar seg í nevndir við einum ráðslimi sum umboðsmanni fyri hvørji nevnd.
- 3 Val av grannskoðara.
• Stk. 2. Gamla ráðið stýrir fundinum til formaðurin í nýggja ráðnum er valdur, síðani tekur hann við.
• Stk 3. Nýggja ráðið skal alment lýsa niðurstøðuna av aðalfundinum við at senda út tíðindaskriv.
Kapittul 4
§ 11. Formaðurin í ráðnum kallar ráðið saman og stýrir fundinum. Berst honum frá, er næstformaðurin tiltaksfólk hansara. Skrivarin skal festa á blað alt, sum fer fram á fundi.
• Stk. 2. Kassameistarin skal leggja fíggjarstøðuna fram á hvørjum ráðsfundi.
§ 12. Ráðsformaðurin skal kalla ráðið saman, um minst helvtin av ráðnum krevur tað.
• Stk. 2. Ráðsfundurin skal lýsast skrivliga við skrá og við 7 daga freist.
§ 13. Á lógliga lýstum fundi kann ráðið viðgera øll mál, ið eru lýst í fundarskránni og taka avgerð í somu málum, um minst helvtin av øllum ráðslimunum atkvøður fyri málinum.
• Stk. 2. Um tað stendur á jøvnum við atkvøðugreiðslu í ráðnum, er atkvøða formansins avgerandi.
§ 14. Berst ráðslimi frá at møta ella leggur hann frá sær, tekur tann við, ið flestar atkvøður hevur av teimum, ið ikki gjørdust limir í ráðnum.
§ 15. Ráðið kann áleggja ráðslimunum tagnarskyldu í ávísum førum.
Kapittul 5
§ 16. Roknskaparár felagsins er frá 1. januar til 31. desember.
• Stk. 2. Kassameistarin hevur ábyrgdina av ogn, bókhaldi og roknskapi felagsins.
• Stk. 3. Allar óvanligar útreiðslur, ella søla av ognum felagsins, skulu játtast skrivliga av formanninum í ráðnum ella av einum ráðslimi, ið hevur fingið hesa heimild frá ráðnum. Tann, ið hevur kassan um hendi, kann ikki játta óvanligar útreiðslur, ella sølu av ognum felagsins.
• Stk. 4. Roknskapurin skal verða grannskoðaður av grannskoðara, ið er valdur av ráðnum. Ráðslimir kunnu ikki vera grannskoðara.
Kapittul 6
§ 17. Broytingar í viðtøkum felagsins kunnu einans fara fram vid atkvøðugreiðslu á aðalfundi felagsins. Til hetta krevst, at minst 3/5 av atkvøðunum eru fyri broytingunum.
• Stk. 2. § 18 kann einans verða broytt um í minsta lagi helvtin av luttakarunum við valrætti á aðalfundinum atkvøða fyri tí.
§ 18. Felagið kann einans verða avtikið, um í minsta lagi helvtin av luttakarunum við valrætti á aðalfundinum atkvøða fyri tí Verður felagið avtikið, skal Føroya Landsstýri gera av, hvat skal verða av ognum felagsins. Tó skulu allar bøkur og øll skjøl verða latin Føroya Landsbókasavni.
§ 19. Henda lóg kemur í gildi tann 1. januar 2017


c: text/html

text:
Jazz íblástur funk rokkur Punjab style, tað lýsir nøkurlunda orkufullu upplivingina, ið vit fáa, tá Punjab fer at borðreiða við sínum egna blandi av tónleiki á G! í ár.
Punjab er ein bólkur, mannaður av seks sera dugnaligum ungum monnum, ið langt síðan hava vunnið sær hjørtu millum teir áhoyrarar, ið hava upplivað vælspælda tónleikin og orkufullu framførsluna. Nú stendur Syðrugøta fyri tørni, og vit gleða okkum veruliga.
Áður hevur bólkurin verið at hoyrt á millum annað Voxbotn, Tórsfest, Country & Blues festivalinum, umframt á konsertum og tiltøkum annars.
Seinastu tíðina hevur Punjab arbeitt við síni fyrstu fløgu útgávu, ið teir hava valt at nevna “Flying Elephant”. Allar upptøkurnar eru lidnar og løgini eru send til ljóðblandan. Ætlanin er at fáa fløguna út áðrenn G!.
Unga manningin við Matthiasi Kjølbro á saksofon, Árna Johannesson á sangi, Tórði Dam Jacobsen á trummum, Roberti Bjarnason á gittar, Kára Fossaberg Ellingsgaard á bassi
og Kristian Paula Ellefsen á ljómborðum, er fesk sum ein ferskna og dugnalig sum ein garvaður trolbassi.
G! Festivalurin verður 16.-17.-18. juli. Tað er frammanundan greitt, at At The Gates, Jamie Woon, Tinganest, Høgni, Analogik, Conny Jazz, Gluteus Maximus, Kiasmos, Eivör, Teitur og Marius Ziska verða millum növnini á ársins G! Komandi mánaðin verður bróðurparturin av skránni til G! 2015 avdúkað.

robotstxt: allowed

filter: keep


text:
Okur eru á veg
TB | 31/08/13
Langt um longi bragdaði tað hjá okkara monnum í svørt hvítum, og nú ”eru okur á veg” til at bjarga okkum enn eitt ár í Effodeildini. Dagurin í dag hevur verið illfýsin, men sanniliga er úrslitið langt frá illfýst – tað er praktfult.
Ein kann ikki annað enn frøðast um hesi trý sera, sera kærkomnu stigini! Trý stig, sum gera at vit fult og fast kunnu trúgva uppá at yvirliva í deildini, tí nú hava vit veruliga fingið samband við KÍ og AB, sum liggja omanfyri strikuna.
Páll’s sweet revenge
Páll Guðlaugsson hevur fingið sín fyrsta sigur við sínum nýggja liðið og hetta kann ikki følast annað enn fantastiskt, tí hetta var eisini móti hansara gamla felagið, sum valdi at siga samstarvið við honum upp fyrr í ár, nú er hann við til at basa teir í Klaksvík.
TB endiliga ein sigur í Klaksvík
TB hevur í mong ár havt tað trupult í Klaksvíkini í bestu deildini. Tølini siga, at tað hevur ikki verið ein TB sigur har síðan ’87, men nú kunnu søgubøkurnar gott noterað seg 31/8/2013 niður sum seinasti dagur har TB hevur vunnið móti teimum bláu har norðuri.
Ein spennandi og málríkur dystur
Dysturin bleiv útvarpaður í dag og var tað alla tíðina spenningur í luftini. Tað var ikki Niels Petersen, sum so oftani, ið útvarpaði í dag, í staðin varð dysturin útvarpaður umvegis Rás 2 og frásøgumaðurin Tróndur Arge rópti og ýldi næstan eins nógv sum Niels plagdi.
Av sonnum ein spennandi uppgerð millum hesir liðini, ið kempa fyri at tryggja víðari luttøku í Effodeildini. TB byrjaði uttan iva betur og høvdu nakrar kjansir, men so fáa KÍ eitt mál og so byrja nervarnir uttan iva at meldað seg hjá TB fjepparunum, men eina løtu inni í dystinum fær Ndende so skorað til 1-1 og so sá knappliga munandi betri út.
Hálvleiksstøðan gjørdist altso harvið 1-1 og enn livdi vónin um ein sigur í Klaksvíkini. Hendan vón bleiv veruleiki! Takkað verið málum frá Arthur og Poul, so fingu vit ein 3-2 sigur heim við til Tvøroyrar í dag. Arthur, sum Páll hevði valt at taka við til hendan dystin, takkaði fyri áliti og eftir 51 minuttir tók hann sakina í egnan barm og langaði bóltin í kassan til 1-2 til okkum. Sum heild ljóðaði tað á Trónda, at Arthur í síni Effodeildar debut var ein støðug hóttan, bæði við hesum lívsfarligu innkastunum og so sín óhugnaliga fysikk, sum uttan iva hevur fingið mangar Klaksvíkingar at ræðast og ristast í brókunum.
Nicky hevði eftir hetta tveir risa møguleikar, sum eftir frásøgumanninum skuldu havt givið mál og harvið søkt vónina hjá KÍ, men ístaðin so hendir tað, at KÍ fær útjavnandi málið. Sørmundur Kalsø fekk javna eftir einum horna.
Poul Ingason leikti ein heldur øðrvísi leiklut í dag, hann spældi á vonginum, meðan Arthur var settur heilt upp í toppin – eitt sindur sum vit høvdu gitt eftir at hava sæð 1. deildar dystin mánakvøldið. Arthur var jokarin hjá Páll í dag og sum tey flestu í TB, so hevur hann eitt sera vandamikið vápn í hansara innkastum, sum vera send eins og missilir inn í brotsteigin hjá mótstøðuliðnum.
Poul bleiv seinni, tá Arthur bleiv útskiftur settur fram á hansara vanliga stað og skuldi hetta vísa seg at eisini geva úrslit, tí tá nakrir og 80 minuttir vóru leiktir skoraði okkara heilt egni Poulotelli til 2-3, sum eisini bleiv endaliga støðan og harvið trý stig til okkum.
Í tíðini, sum dómarin, Petur Reinert, hevði lagt aftrat skoraðu Klaksvíkingar, men lukkutíð fyri okkum, so hevði hjálpardómarin flaggið í lofti og veitraði fyri rangstøðu!
Fyrsti avgerandi dystur
Hetta var tann fyrsti av teimum fýra avgerandi dystunum har vit veruliga skulu seta nøsini upp móti at fáa stig. Næstu ferð er um tvær vikur, tá vit fara vestur at møta 07 Vestur.
Vit hava nú 19 stig og tí tvey stig upp til KÍ og trý til AB, har við er vónin als ikki brostin, men livir víðari og vit trúgva sjálvandi uppá at alt fer at fella til okkara fyrimun og at vit aftur í næsta ár eru í bestu deildini hjá monnum.
Dagsins leikari
Dagsins leikari kann nú veljast í høgra bredda.


text:
Er ósamsvar millum STWC krøv, fakkrøv og skrásettar karakterir í próvnum á Vinnuháskúlanum?
Tað vil Páll á Reynatúgvu hava at vita, tí setir hann Bjørn Kalsø, landsstýrismanni ein § 52a fyrispurning um hetta, at svara skrivliga.
- Eru lestrarkrøvini á útbúgvingunum til ávíkavist maskinmeistara og skipsførara á Vinnuháskúlanum hægri enn minstukrøvini sambært STWC, og um so er, hví?
- Eru krøvini til nevndu útbúgvingar hægri enn í norðurlendsku grannalondum okkara, og um so er, hví?
- Er tað so, at skipsføraranæmingar, sum skulu standa royndir í støddfrøði, alisfrøði og evnafrøði á A og B støði, einans fáa skrásett C-støði í prógvið?
- Er tað so, at skipsføraranæmingar og maskinmeistaranæmingar skulu til somu royndir í støddfrøði, alisfrøði og evnafrøði, men fáa ymiskt støði skrásett í prógvið?
- Hvør er orsøkin, um so er?
- Eru nóg nógvir undirvísingartímar á Vinnuháskúlanum til nevndu útbúgvingar?
Viðmerkingar
Næmingar á Vinnuháskúlanum hava vent sær til undirrritaða við grundanum og hugsanum um, hví samsvar ikki er millum STWC-krøv, faklig krøv og skrásettar karakterir í útbúgvingunum. Gott hevði verið, um landsstýrismaðurin kundi greitt hesi ivamál og svara spurningunum.
Á Løgtingi 3. februar 2015
Páll á Reynatúgvu


text:
- Tíðindi, mentan og ítróttur
Eyka skatt á donsku fiskivinnuna
Tað gongur so væl í donsku fiskivinnuni, at serfrøðingar nú skjóta upp, at leggja ein eyka skat á fiskivinnuna.
Tað skrivar dr.dk
Tað gekk illa hjá donsku fiskivinnuni í 00´unum, men gongdin er vend, og yvirskotið í vinnuni er tvífaldað uppá trý ár, vísur frágreiðing frá ES kommisiónini - úr 379 milliónum í 2012 til 789 milliónir í 2015.
Yvirskotið er nú 23 prosent av samlaðu inntøkunum í fiskivinnuni, og tað er eitt nógv størri yvirskot end vanligt er í vinnulívinum, siga sefrøðingar.
Poul Degnbol, professari við lærda háskúlan í Aalborg, heldur, at orsøkin til stóra yvirskotið í fiskivinnuni er kvotuskipanin, sum kom í gildið fyri tíggju árum síðani.
Skipanin gjørdi tað møguligt hjá reiðarum og fiskimonnum at keypa og selja kvotur. Tað hevur havt við sær, at nógv færri fiskimenn og skip eru í flotanum, men fíggjarstøðan í vinnuni er vorðin nógv betur.
Poul Degnbol vísur, eins og hinir serfrøðingarnir, á, at landið hevur givið kvoturnar ókeypis til fiskivinnuna, meðan ein skattur er á flest øllum øðrum náttúrutilfeingi, millum annað olju og gassi. "Tað er tað sama sum at geva oljuna ókeypis til vinnuna uttan at leggja ein skatt omaná", sigur Poul Degnbol.
Serfrøðingarnar halda, at tað, sum landið fær inn í skattum, skal verða við til at fíggja tær útreiðslur, sum landið hevur av at hava eftirlit við og umsita kvotuskipanina.
Vilja samráðast
Og í felagnum hjá størstu reiðaríunum vísa teir ikki burtur hugskotið: "Vit eru til reiðar at samráðast um uppskotið, tí vit hava virðing fyri fiskivinnuskipanini, sum vit hava í Danmark", sigur Esben Sverdrup-Jensen, stjóri í Dansk Pelagisk Producentorganisation.
Han sigur tó, at ein skattur kann hava neiliga ávirkan á menningina í fiskivinnuni, tí færri pengar verða til íløgur.
Danskir politikarar eru ójavnir á málið um uppskotið, summir halda, at fiskivinnan má hava betri tíð at koma fyri seg, áðrenn skattur verður lagdur á hana, meðan aðrir halda at hugskotið er gott.
Í løtuni eru samráðingar í Fólkatinginum um lógarbroytingar í sambandi við eftirlitið og umsiting av fiskikvotunum. Landið hevur fingið harðar atfinnginar frá ríkisgrannskoðanin fyri eftirlitið við kvotum og sonevndum kvotukongum, men ein tilfeingisrenta kann verða við til at fíggja eitt betri eftirlit við kvotuskipanini halda fleiri politikarar og serfrøðingar.
Sí eisini


text:
26.4.14
Brýr
Flottu damurnar omanfyri hava ótrúliga flottar brýr! Ikki allar kvinnur eru vælsignaðar við flottum brúm sum útgangsstøði, men sum oftast kann man fáa nógv burturúr við at arbeiða við tí, sum man hevur. Mín ferð innan økið hevur leitt meg ígjøgnum eina rúgvu av produktum. Fyrst brúkti eg eygnaskugga at markera brýrnar við. Eg brúkti Charcoal Brown men fór síðani at brúka Omega, tí fyrrnevndi var ov myrkur. So royndi eg meg við Brow Drama maskara frá Maybelline, og dámdi væl at úrslitið ikki gjørdist so 'puturligt', men við hesum riggar ikki at fylla brýrnar út. Eftir tað royndi eg ELF Studio Eyebrow Kit í eina viku ella tvær, men hetta var ov ólagaligt at arbeiða við. Nú havi eg brúkt Anastasia Brow Wiz í skjótt ein mánaða, og eg eri seld. Náttúrligt úrslit, lætt at arbeiða við og gott litúrval. Dýrt, men gott. Hourglass Arch Brow blýanturin hevur fingið sera góð ummæli og viðmæli frá vakurleika-bloggarum, og hetta er eisini tann næsti sum eg kundi hugsað mær at roynt.
Subscribe to: Post Comments (Atom)


text:
Við nýggju inntøkuuppgerðini, ið fevnir um árið 2015, setur Hagstovan sjeynda árið á rað ljós á inntøkuviðurskiftini hjá føroyingum við hagtalsmátum eftir altjóða leisti.
Við hesum mátum fæst ein mynd av nýtslumøguleikunum hjá einstaka føroyinginum. Eitt nú verður sett tal á, hvussu nógv eru undir ávísum inntøkumarki. Eisini siga mátini okkum, hvussu javnt ella ójavnt býtið í nýtslumøguleikum er millum fólkið í landinum.
Høvuðsniðurstøður um Inntøkubýtið og fátækraváði kunnu lesast í samanfatandi grein á temasíðuni Talt og Hagreitt / Inntøkubýti og fátækraváði
Umframt at hesi viðurskifti eru lýst í 9 greinum, sum allar kunnu lesast á temasíðuni:
- 10,6% av føroyingum í fátækraváða
- Fátækraváði og inntøkuglopp í húskisbólkum
- Fátækraváði og inntøkuglopp eftir aldri og kyni
- Fátækraváði og inntøkuglopp í sýslunum
- Í fátækraváða í fleiri fylgjandi ár
- Gini-vísital og fimtingslutfall
- Javnbýti í húskisbólkum
- Javnbýti í sýslunum
- Einstaklingainntøka, í inntøkubólkum
Á temasíðuni eru eisini nærri frágreiðingar um øll tey hugtøk, sum verða brúkt at lýsa inntøkuviðurskiftini, sí her.
Útgreinaði hagtøl eru í hagtalsgrunninum


text:
Ráðgeving
Ráðgeving og tryggingarloysnir, sum eru lagaðar serliga til fyritøkur og virki.
Okkara royndir vísa, at fyritøkur, sum ikki hava yvirlit yvir sínar tryggingar, í fleiri førum eru skeivt tryggjaðar og enntá gjalda óneyðuga nógv. Við at tosa við okkum regluliga, kunnu tit hava vissu fyri, at tit altíð eru rætt tryggjað og ikki gjalda ov nógv.
Vit bjóða øll sløg av tryggingum til vinnulívið
Vit veita virkjum og fyritøkum holla ráðgeving, dygdargóða tænastu og tryggingarloysnir, sum hóska til júst títt virki.
Saman finna vit røttu loysnina til tykkara tørv
Vit hjálpa tykkum at finna ta røttu loysina. Um tit eru áhugað í at fáa nærri at vita, eru tit vælkomin at seta tykkum í samband við okkum í Vinnulívsdeildini. Eitt óbindandi prát kostar einki.
Ring til okkara á 35 81 00, ella send okkum eitt teldubræv á vinna@trygd.fo. So seta vit okkum í samband við teg.
Vit hjálpa tær at velja røttu tryggingarnar
- Ring til okkara á 358100
-
Skriva til okkara á vinna@trygd.fo
-
Faldari um Vinnutrygd (verður dagførdur)
-
Fylg okkum á Facebook
-
Boða frá skaða her
- Fá eitt óbindandi tilboð


text:
Flaggdagshald 25. apríl 2014 Kl. 18:00 Flaggdagshaldið verður sett við at syngja tann føroyska og tann danska tjóðsangin. Kl. 18:15 Ella Uldall-Ekman heldur røðu. Flaggsangurin verður sungin. Møðuleiki verður fyri at rógva ein túr í Vesturskininum. Døgverði: … Continue reading →
Vit ynskja øllum einar gleðiligar påskir/Alle ønskes en god påske
Kunningarskriv frá Føroyahúsið Góðu feløg og viðskiftafólk Sum vit áður hava skrivað til tykkum, so arbeiðir nevnd og leiðsla við at gera Føroyahúsið meira tíðarhóskandi og at fáa skapt meira virksemi í húsinum. Ætlanin er, at virksemið í húsinum skal … Continue reading →
Indkaldelse til generalforsamling Hårlev den 15.02.14 I henhold til § 4 i foreningens vedtægter indkaldes hermed til generalforsamling. Søndag den 30 marts 2014 kl. 15:00. I kulturhuset, Frederiksvej 27, 4180 Sorø 1. Valg af dirigent 2. Formandsberetning. 3. Fremlæggelse af … Continue reading →


text:
Aftur í ár bjóðar Liverpool Føroyar eina Liverpool leikara troyggju á uppboðssølu.
Hesiferð eru tað Liverpool legendurnar Daniel AGGER og John BARNES sum hava sett sítt navn á.
Endamálið við søluni er sum fyrr, at savnað pening inn til ein í Føroyum vælgerandi endamál.
Uppboðssøla sum fer fram á facebook bólkinum hjá Liverpool Føroyar – tað er eisini møguligt at senda ein teldupost til liverpool@liverpool.fo
Uppboðssølan endar 11 februar kl. 20.00 (um fleiri kappbjóða tá ið uppboðssølan endar – er eigarin funnin, tá ið eingin hevur bjóða í 2 min.)
Vinaliga
Nevndin


text:
Leygardagin varð fjórða umfar av Betri Vetrarkappingini runnið vesturi í Vágum. Frælsi skipaði fyri, og tey bjóðaðu fram vakra túrin úr Sørvági til Bíggjar og aftur. Veðrið var frægari enn lovað, og hóast nógvan mótvind á heimleiðini, var tað bara heilt brúkiligt kortini.
Eingin av fýra teimum fremstu kvinnunum í nýggjárshálvmaraton var við í kappingini. Hinvegin fingu vit tvey sterk nøvn við til sína fyrstu kapping í vetur. Rebekka Fuglø, sum hevur verið og fjakkað í tríggjar mánaðir og unga Oddvør Josephsen vóru møttar upp, og hóast teirra venjinngarstøða er eitt sindur ókend, so mugu tær tó altíð metast at vera millum favorittarnar. Og tey bleiv eisini Rebekka, sum streyk avstað við sigrinum ein minutt frammanfyri Oddvør, sum so aftur var ein minutt frammanfyri Beintu Hoydal Joensen úr Bragdinum, sum tó nú liggur á odda samantalt.
Rebekka og Oddvør runnu sína fyrstu kapping í vetur, og gjørdust nr. 1 og 2. Tað er tó Beinta, sum førir Vetrarkappingina
Kappingin hjá monnunum tyktist longu avgjørd áðrenn ein kilometur var runnin. Eingin stóð Eiriki Hansen úr Bragdinum kurl, og hann var longu ljósár framman fyri restina, tá menn vendu nøsina heim aftur úr Bø. Hjalmar Sjóvará úr Bragdinum og Regin Thomsen úr Roysninum fingu enn ein langan tvídyst. Hjalmar dróg Regin aftaná sær allan vegin, og hevði eisini styrkina til at vinna seg fyrr á málið, har munurin eins og í Kerjum bert var eitt sekund.
Eirikur vann enn eina Vetrarkapping og Hjalmar og Regin fingu enn eina púra javna kapping teirra millum
Øll úrslitini eru HER


text:
3D Secure - keyp trygt á netinum
Tá ið tú keypir við gjaldkorti á netinum, kanst tú verða biðin um at tøppa inn eitt 3D Secure loynital, ið er ein eyka trygd hjá tær, sum keypir á netinum. 3D Secure er eitt felags heiti fyri Verified by Visa, MasterCard SecureCode og Dankort Secured by Nets.
Ynskir tú, at tíni gjaldkort skulu verða fevnd av 3D Secure, skalt tú venda tær til okkara. Tað er nevniliga ikki møguligt hjá tær, sum føroyskum brúkara, at tekna teg til skipanina á netinum, uttan so, tú hevur eitt danskt CPR-nummar knýtt at tínum NemID.
Upplýs okkum fartelefonnummarið, ið skal knýtast at skipanini. 3D Secure verður virkið næsta yrkadag eftir, at tað er skrásett hjá okkum.
Fá meira at vita um 3D Secure við at trýsta á leinkið niðanfyri.
Verified by Visa, MasterCard SecureCode og Dankort Secured by Nets
Hevur tú trupulleikar í sambandi við 3D Secure, kanst tú seta teg í samband við kundatænastuna hjá Nets á telefon +45 44892750.


text:
Orð: Mikkjal á Ryggi
Lag: Sámal Andrias Weihe
1. Er grindin trong, er gøtan mjá,
er møðsamt upp at streva,
eg veit, mær Harrin gongur hjá,
og hann vil kraft mær geva;
um stríðan streym og hvassa grót
og brøttum brekkum upp ímót
hans sterka hond meg styðjar.
2. Og tykist ofta leiðin long,
mást tungan kross tú bera,
gerst ilin sár og eym hvør spong,
lat Guð tær hugin herða,
so hjartað fellur ei í fátt;
minst til, at innan himlagátt
ei nakar veit av vanda.
3. Minst til, at í Guðs bjørtu borg
er eingin trongd og møði,
er einki suff, er eingin sorg,
men ævig hvíld og frøi,
tí sálin er av syndum rein,
og aldri fær hon aftur skein,
Guð skjøldur er og verja.
4. Í dýrd og dygd hvør dagur fer,
alt ljótt, alt ilt má flýggja;
teir vinir, sum vit mistu her,
vit har í sælu síggja;
ímillum einglar frelst og fró
hvør tunga kvøður takkarljóð,
Guðs heiður allar ævir.


text:
Ár/mánaður
15-10-2015
Veitslan í Hovi
Tað var eitt rættiligt ódnartak at rigga høllina til henda stóra og víðfevnda leik. Áskoðarapallarnir í høllini vórðu læntir frá Sjónleikarhúsinum
08-10-2015
Talv í skúlanum
Hetta var inngangurin í einum brævi, sum Hans Michael í Mittúni, varaskúlastjóri í Runavíkar kommunuskúla, sendi lærarum í Runavíkar kommunuskúla í
06-10-2015
Forskúlin góða undirtøku
Forskúlin fær betri og betri undirtøku; hetta skúlaárið ganga 144 børn í forskúla. Seinastu árini eru fleiri forskúlar komnir, tann nýggjasti er
02-10-2015
Talgildur demensur
Okkara samfelag er innrættað á ein hátt, har heilin undirpresterar, tí talgildu miðlarnir gera arbeiðið fyri okkum. Vit minnast ikki longur telefon
01-10-2015
At lesa við oyrunum
Annika Marr Poulsen er lesivegleiðari og orðblindalærari, og Fríðbjørg Hammer er serlærari við lesing og orðblindi sum høvuðsøki; tær arbeiða ávika
29-09-2015
Seturskúli setur spor
Seturskúlin kann geva læraranum eyga á førleikar hjá næminginum, ið ikki eru sjónligir vanligar skúladagar. Eg minnist til drongin, ið ikki var skú
26-09-2015
Næstformaður - og hvat so?
Fyri at siga tað sum tað er, eri eg sera fegin um hendan møguleikan at traðka fram í nevndarskipanini í Føroya Lærarafelag. Fyrstu ár míni sum skriva
25-09-2015
Hvat er happing?
Í mai var kanning av happing í fólkaskúlanum løgd fram. Katrin av Kák, cand. mag. og cand. ped.psyk, og Olga Biskopstø, cand. comm, gjørdu kanningi


text:
Bygging og bústaður
Bygging og bústaður
Klaksvíkar kommuna arbeiðir støðugt við at útvega grundstykkir – bæði til bústaða- og vinnuendamál, og harumframt verður arbeitt miðvíst fyri einum meira fjølbroyttum bústaðarmarknaði.
Í vinstra bredda finnur tú upplýsingar um bústaðarmøguleikar í kommununi. Umsókn um grundøki kann eisini skrivast út her, og somuleiðis fyriliggja reglurnar fyri grundstykkjalistan.
Her er ein stutt frágreiðing um byggimálsviðgerð og byggisamtyktin er somuleiðis tøk í hesum teigi.
Býarkort fyriliggur eisini og kann skrivast út.
Skalt tú byggja?
Fyrsta stig í byggingini er útvegan av grundstykki. Kommunalu grundstykkini verða útboðin eftir grundstykkjalistanum, sum tú kanst kunna teg nærri um her.
Í hesari vegleiðingini fært tú svar uppá nógvar spurningar og ivamál í samband við bygging. Vegleiðingin inniheldur eitt nú yvirlit yvir tekningar og fylgiskjøl, sum skulu vera við umsóknini um byggiloyvi.
Byggiloyvi verða givin sambært galdandi byggisamtykt og reglugerð. Les meira um byggimálsviðgerðina her og gev gætur, at viðgerðartíðin økist, tá talan er um frávik frá galdandi byggisamtykt. Er talan um smærri byggingar, eitt nú hjall ella úthús, kanst tú kunna teg nærri um bygging, sum ikki krevur byggiloyvi.


text:
21. Aug 2017
Aðalfundur Borðtennissambands Føroya 2017 verður í Nólsoy leygardagin tann 23. september 2017 kl. 1400.Nærri stað verður kunngjørt seinni. ...
30. Jun 2017
Henrietta tapti finaluna 1-4. Men samstundis hevur hon tryggjað Føroyum eitt søguligt silvur-heiðursmerkið á oyggjaleikum. Ongantíð áður hevur ein kvinna vunnið heiðursmerkið í einstaklingakappingini.Maria Donner, Áland, var ov sterk í finaluni. Henrietta vann fyrsta sett, men tapti so greitt fýra sett á rað -...
30. Jun 2017
Okkara fantastisku kvinnur hava vunnið gull í tvímansleiki. Í finaluni leiktu tær ímóti Linu Olofsson og Anniku Ahlgren av Gotlandi. Okkara kvinnur komu aftur um 0-2 eftir 11-13 og 10-12 fyrstu tvey settini. Triðja sett vunnu okkara 11-7 og so vendi dysturin. 11-9 fjórða...
30. Jun 2017
Henrietta bukaði besta kvinnuliga leikaran av Gotlandi, Evelinu Carlsson, 4-1. Seinasta settið hevði eitt sindur av spenningi og endaði tað 11-9. Hini settini fóru greitt til vinnaran.Fyrstu ferð ein føroysk kvinna er í finaluni í single.Finalan verður seinnapartin kl. 1400. ...
30. Jun 2017
Henrietta Nielsen og Durita F. Jensen hava spælt seg í finaluna við at vinna hálvfinaluna 3-1. Mótstøðuparið var eitt lutfalsliga sterkt par av Gotlandi.Finalan verður kl. 1200 í dag.Nú kl. 1000 fer Henrietta á vøllin í sínari hálvfinalu í einstaklingakappingini. ...
29. Jun 2017
Henrietta Nielsen hevur skrivað føroyska borðtennissøgu!Júst nú hevur hon spælt seg til eitt bronsuheiðursmerki í single. Í drúgvu oyggjaleikasøguni, har borðtennis hevur verið við allar leikirnar (Bermuda 2013 undantikið) hevur eingin føroysk kvinna megnað at vinna eitt heiðursmerki í einstaklingakappingini.Eftir at hava vunnið dramatiskan...
29. Jun 2017
Henrietta hevur akkurát nú vunnið ein gýsara á Linu Olofsson av Gotlandi. Henrietta tapti fyrstu settini, men vendi 0-2 til ein 3-2 sigur. Ikki gott fyri blóðtrýstið hjá teimum føroysku áskoðarunum, men gott undirhald og øgiligur spenningur.Vinnur Henrietta ein dyst aftrat skrivar Henrietta søgu,...
29. Jun 2017
Tveir føroyingar hava dystast um at sleppa millum 16 teir bestu á Oyggjaleikunum á Gotlandi 2017. Eyðun vann greitt sín dyst, 3-0, á einum hetlendingi - nú er hann millum 16 teir bestu. Eyðun fer at spæla, minst eitt, umfar aftrat í dag.Sveinur tapti...


text:
Skal virksemið víðkast?
Ynskir tú at økja virksemið, er tað ein fyritreyt, at tú í fyrstu atløgu kunnar teg um, hvar bestu møguleikarnir fyri vøkstri eru. Kunnu fleiri møguleikar troytast á heimamarknaðinum, ella er tað neyðugt at hyggja út um landoddarnar? Skal vøran ella tænastan mennast, ella er møguliga tørvur á at leggja eina nýggja tænastu afturat tí, sum tú longu hevur á marknaðinum?
Vakstrarstrategi
Stórir møguleikar kunnu vera í einum ávísum vakstrarmøguleika, men hesin kann vísa seg at vera sera kostnaðarmikil og tíðarkrevjandi at føra út í lívið. Kanska eru vakstrarmøguleikarnir ikki nóg góðir til tann stóra váðan og ta íløguna, ið skal til. Tað kann tí vera ein fyrimunur at leggja dent á teir møguleikarnar, ið krevja minst fíggjarliga, og sum ikki eru so truplir at fara í holt við. Júst hvør rætta loysnin er, fer tó altíð at vera ymisk - tað veldst um fyritøkuna og vinnugreinina.
Fíggjar- og vakstrarætlan
Tá tú hevur tikið støðu til, hvar tað er best at leggja orkuna fyri at fáa ynskta vøksturin, er tað umráðandi at hava at eina neyva fíggjarætlan og vakstrarætlan fyri, hvussu tú kanst føra hetta út í lívið. Tað er ein stór hjálp at leggja eina stuttskygdari og eina langskygda ætlan fyri vøkstur.
- Í stuttskygdu ætlanini kanst tú lýsa nøkur framstig og mál, ið tú ynskir at røkka t.d. næstu 6 mánaðirnar.
- Í langskygdu vakstrarætlanin eigur innihaldið at vera ein meira yvirskipað ætlan fyri framtíðar virksemið.
Fyrisitingarligar uppgávur
Fyri eina lítla fyritøku kunnu tey smáu tingini fylla nógv. Sum leiðari hevur tú helst nógvar fyrisitingarligar uppgávur og mást taka tær av fleiri av teimum fyrisitingarligu tingunum, ið skulu til fyri at reka virkið. Tá kann tað vera trupult at hava fokus á at skapa vøkstur. Gott er, um onnur kunnu taka sær av teimum fyrisitingarligu uppgávunum – um ikki annað so í eitt tíðarskeið, so tú kanst arbeiða meira miðvíst við at skapa vøkstur í fyritøkuni.
Góð ráð til vøksturin
- Tryggja tær, at fíggjarligu karmarnir hjá fyritøkuni eru í lagi. Eitt nú er neyðuga gjaldførið avgerandi fyri, at tað ber til at røkka ætlaða vøkstrinum.
- Brúka títt netverk. Tosa við onnur, ið hava verið í somu støðu sum tú.
- Hav eina neyva ætlan fyri, hvussu farast skal fram – bæði í mun til framleiðslu, sølu, marknaðarføring og fígging.
- Tryggja tær neyðuga tíð til at fokusera á tað, ið skal til fyri at skapa vøkstur.
- Fá hjálp til uppgávur, ið fylla, men sum ikki eru neyðugar fyri tað arbeiðið, ið skal gerast í sambandi við vøksturin.
- Tryggja tær, at tú hevur røttu starvsfólkini, ið hava dirvið og rætta andan til at røkka málunum.
- Eftirmet so hvørt, og hav fingurin á pulsinum, soleiðis at tú hevur møguleika at gera tillagingar.
Rætta fíggingin
Rætta fíggingin, tá fyritøkan skal vaksa, kann setast saman av fleiri pørtum. Vit kunnu sjálvandi hjálpa við ráðgeving hesum viðvíkjandi og veita rakstrarfígging og íløgufígging.
Av og á kann tað tó gerast neyðugt at seta siðbundnu fíggingarmøguleikarnar frá bankanum saman við øðrum loysnum. Talan kann t.d. vera um fíggingarloysnir, har ymiskir grunnar og íløgufeløg eisini eru partur av vakstrarverkætlanini. Tosa við okkum, sum vit kunnu seta røttu loysnina saman til tín tørv.


text:
U-17 gentulandsliðið úttikið
Venjararnir Romica Øster og Magnar K. Vang hava úttikið U 17 landsliðið, sum skal verða við í Evropeiskari kapping í Ikast í Danmark í døgunum 15. til 20. Oktober. Liðið fer av landinum sunnudagin við Atlantic Airways.
Hini londini í kappingini eru Danmark, Ongland, Svøríki, Finland, Norra og Ísland.
Leikararnir eru:
Petra Sunadóttir Hansen, Dráttur
Elsa Samuelsen, KÍF
Inga Helena Henriksen, SÍ
Eva Gunn Niclasen, SÍ
Sára Maria Johansen, TB
Maria Gøthe Magnusdótti, Fleyr
Sára Rannváardóttir Vatnhamar, Fleyr
Bjørk Nolsøe Isaksen, Fleyr
Barbara Káradóttir Durhuus, Fleyr
Hilda Bolstad Mortensen, Fleyr
Zoe Elisabeth Dickson, KÍF
Hanna Iansdóttir Biskopstø, Fleyr
Venjari: Romica Øster
Hjálparvenjari: Magnar Kári Vang
Liðleiðari: Hanna Helena Weihe Simonsen


text:
Verkstovan um bygdarætlan fyri Nólsoy
Áhugaverd verkstova varð skipað í Royndarhúsinum 17. august 2016 – og nú er at vóna at samanumtøkan ikki bert verður arkiverað lodrætt, men at sjónlig átøk verða førd út í verki.
Til hesa verkstovu, varð dentur lagdur á “Sereyðkenni” og “Átøk/Ynski”. Tí nýtti eg sjálvsagt høvið at nevna bátadrátt, aktivitetshøll og eldrabýlið – samstundis sum eg noteraði týdning Nólsoyar skúli hevur fyri bygdina.
Vit hava góðar møguleikar at hittast í bygdini, í kirkjuni, missiónshúsinum, skúlanum, dagstovninum, Royndarhúsinum og Avhaldshúsinum. Somuleiðis eru nólsoyingar raskir at finna saman í kvinnukóri, manskóri, bindiklubbum, skótum, bjargingarfelagnum og fótbólti á Mýruni – og bygdarveitslurnar eru ikki at forsmáa.
Men einki er sjálvsagt! Vit eiga at fjálga um møguleikarnar og tí er alneyðugt at útbyggja Royndarhúsið, byggja afturat hølunum hjá Nólsoyar bjargingarfelag – og byggja eina aktivitetshøll upp í skúlan.
Á verkstovuni varð prátað um bústaðir. Ymsir tankar eru um, um tað er rættast at byggja einar seks íbúðir eystanfyri, ella størri dentur eigur at verða lagdur á at tómu húsini í bygdini verða keypt og sett í stand at leiga út.
Harmiligt var at arbeiðsbólkurin ikki varð fyrireikaður upp á einhvørja framløgu at leggja fram teirra arbeiði higartil. Hetta er mál, ið vit eiga at taka upp aftur á fundi sum skjótast.
...og so skulu vit ikki gloyma, at fáa fram í ljósið hvørji grundstykki eru tøk og til hvønn prís!
Prátað varð eisini um hvat gerast skal uppi á Eið og úti í Korndali. Hvussu skal hetta varðveitast og í hvønn mun kann tað mennast – bæði við atliti at fornminni og ferðavinnu. Ferðavinnan varð tikin fram av og á, og hugaligt hevði verið at sett á skrá prát um møguleikar og ætlanir – at vit bæði vísa á tilfeingið í bygdini og seta krøv til tiltøk, ið Tórshavnar kommuna skal seta í verk.
Næstu fer verkstova verður skipað, er ynskiligt, at bygdarfólki veit av hesum í góðari tíð. At innbjóðingin verður borðin í húsini tvey samdøgur áðrenn fundin, er ikki nóg gott.
Lat okkum nýta hesa verkstovu sum grund undir nýggjari verkstovu!
Ymsar greinir í samband við kommunuvalið 2016:
Set X við meg
ella lista E
Jákup av Skarði


text:
Frændafundur 8
Føroysk-íslendsk vísindaráðstevna í Havn 24.-25. august 2013
Granskingarsamstarvið millum Fróðskaparsetur Føroya og Háskóla Íslands bjóðar øllum áhugaðum til ráðstevnu 24.-25. august 2013 um evnir, sum hava týdning fyri Føroyar og Ísland. Ráðstevnan verður hildin á Námsvísindadeild Fróðskaparsetursins, á Frælsinum 20, Tórshavn.
Ráðstevnan er opin fyri øllum - eingin tilmelding krevst
Skrá og úrtøk til allar fyrilestrarnar á bæði føroyskum og íslendskum (PDF)
Frítt val av evnum
Endamálið er at lýsa og viðgera evnir, sum kunnu hava áhuga fyri Føroyar og Ísland á øllum økjum. Tað kann vera innan fyri náttúruvísindi, samfelagsvísindi, vinnu, løgfrøði, mál, mentan, list og onnur øki. Á www.setur.fo/gransking/fraendafundir/ er yvirlit yvir Frændafund 1-7, sum vísir, hvørji evnir higartil hava verið viðgjørd; men hóast eitt evni hevur verið viðgjørt, ber til at viðgera tað úr einum nýggjum sjónarhorni.
Filmur og filmsgerð
Vit vilja varpa ljós á film. Filmur í víðari merking er tann týdningarmesti miðilin í okkara tíð, og vit vilja tí fáa fram lýsingar og viðgerðir av filmum og filmsgerð í Íslandi og Føroyum bæði søguliga og samtíðarliga.
Eitt nú kann verða spurt:
Hvussu hevur filmsgerð tikið seg upp í Føroyum ávikavist Íslandi.
Hvørji sløg av filmum hava verið gjørd? Talan kann vera um t.d. spælifilmar, heimilda [dokumentar]- filmar og stuttfilmar.
Greiningar av einstøkum filmum, formliga og innihaldsliga, eru áhugaverdar sum fyrilestrarevni. Hvørjar listfrøðiligar snildir eru nýttar í filmunum?
Filmsmiðilin er samantvinnaður við tungumál, bæði sum talað mál og undirtekstur á tjaldinum/skíggjanum; tað er galdandi fyri skaldsligar filmar eins væl og heimilda [dokumentar]- filmar og aðrar upplýsandi filmar.
Hvussu verður málið brúkt í filmum?
Hvør er leikluturin og treytirnar hjá films- og sjónvarpsteksting?
Hvussu hava filmirnir verið fíggjaðir, vístir og umtóktir?
Er filmsgerðin skipað og eru serligir stuðulsmøguleikar?
Føroyskt/íslendskt úr námsfrøðiligum sjónarhorni
Í hesum árum harðnar trýstið á móðurmálið í fámentum londum sum Íslandi og Føroyum stórliga. Millum orsøkirnar til tað eru ikki minst altjóðagerðin og tann talgilda fjølmiðlanin. Ætlanin er varpa ljós á móðurmálið úr námsfrøðiligum sjónarhorni við at lýsa og viðgera týðandi tættir av evninum.
Evnið er víðfevnt, og nógvir møguleikar eru at viðgera tað á ymiskan hátt, til dømis:
Hvør er leikluturin hjá tí stovnsgjørdu móðurmálsfrálæruni í tjóðarbyggingini í Føroyum/Íslandi?
Hvussu kemur samleikaspurningurin til sjóndar í námsfrøðini hjá móðurmálslærugreinini ávikavist persónliga, sosialt og tjóðarliga?
Hvørjar umstøður hava tjóðarmál okkara í altjóðagerðini?
Hvørja ávirkan hevur tað og hvørji krøv setur tað til móðurmálsfrálæruna og frálærutilfarið, at nógv av tí vitanartilfari, sum næmingar ogna sær í ikki-stovnsgjørdu frálæruni, er á donskum og enskum?
Í Føroyum er nógv av tilfarinum til børn ung og lesandi týtt tilfar. Evnini, myndirnar og dømini – alt hevur fremmandan uppruna. Setningar, orðaval, heimsmynd og sjálvsmynd, alt hetta ávirkast meira enn vit geva okkum far um av, at tilfarið er týtt. Hvørja ávirkan hevur tað undirvísingarfrøðiliga?
Tað er ógvuliga týdningarmikið, hvat vit velja til týðingar. Okkara úrval av amboðum/bókum/tilfari er so avmarkað, at tað liggur ein ovurstór ábyrgd í at velja væl, at valið er væl umhugsað og at tað ikki er tilvildarligt, hvat vit satsa uppá. Herming, týðing og tillaging av donskum tilfari er ein leið, sum má nýtast sera tilvitað, um hon skal vera til gagns.
Hvønn leist ella rák velja vit til móðurmálsinnlæringina? Tað hevur týdning at lýsa støðuna, t.d.: Hvat er til av námsfrøðiligum tilfari til tey ymisku aldurstigini?
Hvørjum tilfari er tørvur á til tey ymisku aldursstigini?
Hvønn týdning hevur tað at hava føroyskt barnaútvarp, barnasjónvarp, teknifilm og aðrar føroyskar filmar fyri børn film fyri børn?
Í hvussu stóran mun kunnu - og mugu – vit skapa føroyskt tilfar frá grundini, gjarna við íblástri aðrastaðnifrá? Og í hvussu stóran mun er tað ráðiligt at herma eftir/týða/tillaga danskt tilfar, sum er gjørt til eitt annað samfelag og aðra skúlaskipan?
Høvuðsfyrilestrar
Tað gleðir okkum at siga frá, at
Vár í Ólavsstovu úr Føroyum og Þórunn Blöndal úr Íslandi hava játtað at halda hvør sín høvuðsfyrilestur um føroyskt ávikavist íslendskt úr námsfrøðiligum sjónarhorni
og
Jan Berg Jørgensen úr Føroyum og Björn Ægir Norðfjörð úr Íslandi hava játtað at halda hvør sín høvuðsfyrilestur um film og filmsgerð í ávikavist Føroyum og Íslandi.
Høvuðsfyrilestrarnir skulu vera 45 minuttir, spurningar og viðmerkingar íroknaðar.
Nærri upplýsingar
Fyrireikararnir vóna at fáa nógv uppskot til eina fjølbroytta røð av fyrilestrum, harímillum eisini innan fyri film og filmsgerð og móðurmálið úr námsfrøðiligum sjónarhorni.
Ráðstevnumál
Ráðstevnumál eru føroyskt og íslendskt. Harumframt kunnu tey, sum ikki eru før fyri at halda fyrilestur á føroyskum ella íslendskum, nýta danskt, norskt, svenskt ella enskt. Fyrilestrarnir verða varpaðir upp á skíggja til tess at lætta um og styrkja fatanina.
Freist at senda uppskot til fyrilestur ella verkstovu er 3. apríl 2013
Uppskot til fyrilestrar ella verkstovur skulu vera okkum í hendi 3. apríl 2013. Vinaliga sendið uppskot (250-400 orð) til Lenu Reinert við telduposti lenar@setur.fo ella við vanligum posti til Lenu Reinert, Postboks 272 Fróðskaparsetur Føroya FO-272 Tórshavn.
Nevndin viðger tey innkomnu uppskotini og svarar innsendarunum. Hava tit spurningar viðvíkjandi fyrilestrum ella ráðstevnuni eru tit vælkomin at skriva til Turið Sigurðardóttur turids@setur.fo ella Maríu A. Garðarsdóttur maeja(at)hi.is.
Skrá leygardagin 24. august
Skrá sunnudagin 25. august
Stutt um søguna hjá granskingarsamstarvinum
Fróðskaparsetur Føroya og Hugvísindadeild Háskóla Íslands gjørdu samstarvsavtalu í 1990. Tá vórðu nevndir skipaðar á báðum stovnunum til at hava hetta samstarv um hendur. Seinni er samstarvið víðkað til allar megindeildir í Háskóla Íslands. Samstarvið hevur verið skipað sum ráðstevna triðja hvørt ár og útgáva av ráðstevnufyrilestrum í røðini Frændafundi, higartil 1-7. Ráðstevnan 2013 er tann áttanda.
Tað eyðkennir hesar ráðstevnur, at dentur verður lagdur á at styrkja felagsskapin millum Føroyar og Ísland bæði í søgu og samtíð eins væl og málsliga. Tað verður gjørt á tann hátt, at evnir, ið eru viðkomandi fyri Føroyar og Ísland, verða viðgjørd, og á ráðstevnunum verða fyrilestrar hildnir á føroyskum og íslendskum. Tá ið fyrilestrarnir eru prentaðir, fylgir enskur samandráttur við.
Eitt annað, ið hevur eyðkent ráðstevnurnar er, at ein røð av evnum verður viðgjørd úr bæði føroyskum og íslendskum sjónarhorni, og fyrilesararnir verða eggjaðir til at samskifta, tá ið teir gera fyrilestrarnar. Evnini, sum higartil hava verið viðgjørd á ráðstevnum, falla í hesar høvuðsbólkar (www.setur.fo/gransking/fraendafundir/ ): Mál (málfrøði, navnafrøði, orðafelli, mál og samfelag), Mentan, List (skaldskapur og bókmentir, leiklist, myndlist), Søguvísindi, Samfelag, Búskapur og vinnulív, Havfrøði og fiskifrøði.
Vælkomin á Frændafund 2013
Tórshavn, 4. januar 2013,
Vinaliga, vegna Íslandsnevndina á Fróðskaparsetri Føroya og Føroyanevndina við Háskóla íslands
Turið Sigurðardóttir, Fróðskaparsetri Føroya & María A. Garðarsdóttir, Háskóla Íslands


text:
Sálmabókagrunnurin - Songbók Guds Fólks
Petur Háberg skrivar í 1976:
„Søgan um hina andaliga sangin á føroyskum er ikki long, men tó hevur tað óivað sín týdning fyri yngra liðið at vita eitt sindur um hana.
1920 - 1923
Jens av Reyni sigur í bók síni „Sálmar okkara“, at hann í 1920 bar upp á mál við Victor Danielsen, at vit áttu at fingið teir sálmar, vit nýttu við samkomur okkara, á føroyskum. Úrslitið var, at um jóltíðir 1920 gav Jens av Reyni út savnið „Sálmar“ við 85 andaligum songum. Hendan bók varð so væl fagnað, at longu í 1922 kom hon út aftur, hesa ferð økt til 121 sangir.
Í 1923 kom eitt uppískoyti til hesa bók, soleiðis at talið nú varð økt til 179. Tá kom steðgur í hesa útgávu frá „Jens av Reyni's Bókahandli“.
Í bókini „Søgur um Sangir“ verður m.a. soleiðis tikið til: „Tað hevði ómetaliga stóran týdning, táið trongdin kom upp í trúgvandi Føroyingar at kunna syngja hin nýggja sangin á føroyskum, at menn tá vóru, sum brennandi í andanum vóru førir fyri bæði at týða og yrkja sangir, sum gingu fólkinum til hjarta“. M. A. Jacobsen skrivaði í „Varðanum“ í sambandi við „Sálmar“ frá 1920 og 1922 m.a.: „Tað er ivaleyst, at øll, ið lesa hesar sálmar, vilja sanna, at teir eru lættir at skilja, og eg haldi ikki, at nakar av røttum kann finnast at tí málsliga búnanum, sálmarnir eru klæddir í. Málið er yvirhøvur gott og fellur væl og náttúrliga og hóskar eisini væl við innihaldið, ið er einfalt og fábroytt. Sálmar sum hesir, ið eru týddir við skaldsligum hegni, vilja altíð ganga at hjartanum“. Eini 10 ár seinni tekur Chr. Matras soleiðis til í „Varðanum“: „Stóran málsligan týdning hava tær bøkur við føroyskum sálmum, sum brøðrasamfelagið gevur út, tí hesir sálmar hava verið sungnir av fólki úr øllum trúarfeløgum. V. Danielsen hevur yrkt og týtt flestallar sálmarnar, og tað er einki yvir at dylja, at hesin maður hevur sjáldsamar skaldsligar gávur“.
Og kanska vit her skulu nevna tað, sum ein trúgvandi maður hevur skrivað: „Eg havi sagt tað fyrr, og eg sigi tað aftur nú: Tað var gott, at tað var ein maður við sonnum skaldagávum, sum fór undir hetta verk og ikki evnaleysir rímsmiðir“!
1928 - 1932
Nøkur ár vórðu føroyskar og danskar bøkur nýttar saman á møtunum. Men í 1928 gav samkoman í „Betesda“ í Klaksvík út eina „Evangeliska songbók“ við bæði føroyskum og donskum sálmum, tilsamans 355 í tali.
Og í 1930 gav samkoman í „Bethel“ í Vági eina bók út við 311 sálmum. Av teimum vóru 51 føroyskir. Í 1932 kom „Guds Fólks Songbók“ út, í varðveitslu hjá Jens av Reyni. Í hesi bók vóru 428 sangir, mest ætlaðir til nýtslu á møtum fyri trúgvandi. Hóast fátæktin var nívandi í Føroyum tá, er hetta tann songbókin, sum mest hevur verið gjørt burturúr viðvíkjandi prenting og útsjónd í heila tikið, og var hon eisini ein sera vøkur og íheimlig bók.
1939 - 1946
Tað koma av og á smærri bøkur og hefti við evangeliskum songum, og gav „Ebenezer“ eitt savn av hesum songum út í 1939, „Evangelisk Songbók“ við 358 songum og sálmum. Eisini “Ebenezer“ læt í 1942 “Guds Fólks Songbók“ prenta uppafturi 2. óbroyttu útgávu.
Í 1946 gevur Victor Danielsen út aftur hesar báðar seinast nevndu bøkurnar, óbroyttar og í tveimum bókum: „Guds Fólks Songbók“ fyri seg og „Evangeliska Songbók“ fyri seg.
1952 - 1976
So koma vit til árið 1952. Tá fer „Nýggja Forlagið“ í Fuglafirði at geva út allar sangirnar og sálmarnar, ið prentaðir høvdu verið áður og nýggjar sangir afturat, í einari bók, „Songbók Guds Fólks“. Her kom nummarrøðin upp á 1152 - helst hitt hægsta talið í nakrari songbók í Norðanlondum.“
Í útgávuni frá 1976 eru 1192 sálmar, og Petur Háberg endar eftirmælið soleiðis:
„ ...tá nú seinasta hond er løgd á verkið, so er tað við teirri vón og inniligu bøn, at Harrin skal kunna nýta bókina til signingar fyri fólk sítt og til vakningar fyri tey, ið ikki kenna hann“.
2015
1. mars 2015 kom SANGBÓK GUDS FÓLKS út av nýggjum, hesaferð nevnd NÝGGJA SANGBÓK GUDS FÓLKS.
Í fororðunum skrivar Sálmabókagrunnurin:
"Allur andaligur sangur hevur sín uppruna í lovsongi til Harran og er sprottin av takksemi fyri alt tað, sum hann hevur gjørt fyri eina falna mannaætt. Hesin andaligi sangurin hevur havt ómetaliga stóran týdning og verið til ríka signing – eisini her í Føroyum.
Í samkomum okkara hevur sangurin havt sín stóra leiklut. Heilt frá byrjanini, tá ið skotski trúboðarin William G. Sloan í 1865 kom til Føroya og fór at kunngera gleðiboðskapin, var tað ikki minst sangurin, ið slóðaði fyri boðskapinum.
Tey fyrstu árini varð sungið á donskum, tí einki føroyskt tilfar var, men líka síðan tann fyrsta samkoman varð íbirt, hevur móðurmálið havt sítt natúrliga pláss í gudsdýrkanini. Og trongdin eftir eisini at syngja á føroyskum máli hevði við sær, at tann fyrsta sangbókin á føroyskum varð útgivin longu fyri 95 árum síðani.
Í 1920 heitti Jens av Reyni á Victor Danielsen, sum frammanundan hevði týtt onkran sang, um at fara undir at umseta sálmar til føroyskt við útgávu fyri eyga. Jens skuldi sjálvur geva teir út. Úrslitið var, at tann fyrsta lítla sangbókin, Sálmar, longu kom út fram móti jólum 1920 við 85 sálmum. Onnur útgáva av Sálmum kom í 1922, og tá vóru teir 121 í tali. Í 1923 kom aftur eitt hefti, kallað Nýggir sálmar við 58 sálmum, talmerktir uppeftir frá nr. 121 til 179.
Í 1928 gav samkoman í Betesda út sangbókina Evangelisk songbók við bæði føroyskum og donskum sálmum, 355 í tali, sum Victor Danielsen og Elieser Poulsen løgdu til rættis. Samkoman í Bethel gav í 1930 út bók við 311 sálmum, av teimum vóru 51 føroyskir. Í 1932 kom Guds Fólks Songbók út við 428 sálmum, sum allir vóru á føroyskum máli. Henda bókin kom út aftur í trimum óbroyttum útgávum: 1932, 1942 og 1946.
Gjøgnum tríatiárini komu fleiri hefti við sálmum. Hesi vórðu í 1939 savnað og útgivin í Evangelisk songbók við 358 sálmum. Henda bókin varð prentað aftur óbroytt í 1946. Nýggir sálmar hildu á at koma, og í 1942, 1946 og 1949 komu út hefti, nevnd Nýggir andaligir sangir, við tilsamans 170 sálmum og sangum.
Í 1952 savnaði Victor Danielsen so allar sálmar og sangir, ið áður høvdu verið prentaðir, og nýggjar aftrat í Songbók Guds Fólks við 1125 sálmum og sangum. Nýggja Forlagið í Fuglafirði gav út.
Í 1976 kom økt og endurskoðað útgáva av Songbók Guds Fólks við 1192 sálmum og sangum. Hesi 24 árini, frá 1952 til 1976, vóru komnir nógvir sangir aftrat, og fleiri hefti við sálmum og sangum vóru eisini útgivin í hesum tíðarskeiði, m.a. Ungdómssangir, sum sangkórið í Betesda gav út í 1963.
Leingi hevur tørvur verið á nýggjari bók, og hesi sløku 39 árini, síðani 76-bókin kom, eru alla tíðina nýggir sálmar og sangir yrktir og týddir. Nógvir av teimum eru við á plátum, bondum og fløgum, og mangir hava staðið í sangheftum og tíðarritum, eitt nú heftunum, sum hvørt ár verða prentað í sambandi við summarlegurnar í Zarepta, í Lova Harranum, sum er útgivið í Eysturoynni, í Fagnaðarljóð, sum samkoman í Ebenezer hevur givið út, og í Leirkerinum.
Hóast henda bókin í vavi og sniði er øðrvísi enn undanfarnar útgávur, so er grundarlagið 1976-bókin. Einir 250 sangir eru tiknir úr, nakrir fáir eru við aftur úr 52-útgávuni, og út ímóti 550 sangir eru nýggir í bókini. Talið er nú komið upp á heilar 1504 sálmar, sangir og kór, og tað eru stívliga 300 fleiri enn í síðstu útgávu. Umframt nýggjar sangir og kór og nakrar barna- og ungdómssangir eru eisini kendir føroyskir upprunasálmar og –sangir tiknir við. Millum hesar er tjóðsangurin.
Av og á hevur verið tosað um at finna bókini nýtt navn, og ymiskar meiningar eru sjálvandi um hetta. Avgjørt er at kalla bókina Nýggja Sangbók við undirheitinum Guds Fólks. Aftan fyri hetta heitið liggur m.a. tað, sum Dávid syngur í Sálmi 40: „Og Hann legði í munn mín nýggjan song, lovsong til Gud okkara.“ Vit hava fingið ein nýggjan sang í hjartað og eina søgu at siga, sum altíð er nýggj. Og ynski okkara er, at henda nýggja, stóra sangbókin í nýggjum sniði og nýggjari uppseting skal kennast endurnýggjandi fyri alt Guds fólk í Føroyum og verða ein nýggj hjálp og ein nýggj signing fyri land og fólk.
Strembað hevur verið eftir at fáa loyvi frá øllum teimum, ið hava yrkt og umsett teir sálmar og sangir, sum ikki vóru við í fyrru útgávunum. Hesaferð eru sangirnir settir í fleiri vegleiðandi deildir enn fyrr, og uppsetingin er eisini broytt soleiðis, at hon nú er í versformi.
Effzett við Flóvini Tyril og Zachariasi Zachariassen gjørdu stórt forarbeiði, og Øssur Berghamar hevur alla tíðina verið hollur í ráðum. Anna Simonsen tók sær av tí grafiska arbeiðinum.
Viðhvørt verður spurt, um tørvur framvegis er á sangbók. Tøkniliga menningin er jú stór, og tað hevur m.a. við sær, at tekstirnir ofta verða uppvarpaðir. Nógvar góðar grundgevingar eru kortini fyri at geva sangbókina út aftur. Gott er at hava bókina hjá sær á møti og at kunna geva sangir út, sum hóskandi eru til boðskapin. Bókin verður heldur ikki bara nýtt á møtum og øðrum samkomum, men eisini heima við hús, á arbeiðsplássum, sjúkrahúsum, ellisheimum og umborð á skipum. Sangbókin er eisini eitt slag av andaktsbók, sum er hent amboð at seta orð á nógvar og fjølbroyttar støður – á sjógv og landi, burturi og heima og í gleði og sorg.
Á 76 ára føðingardegi sínum 4. september 1914 flutti William G. Sloan foldum frá. Á gáttini til himmalska bústaðin hoyrdist hann fleiri ferðir endurgeva kenda, enska sálmin við niðurlagnum:
On Christ, the solid Rock, I stand. Á klettin Krist mín vón er bygd,
All other ground is sinking sand ta einu grund, ið stendur trygt.
Nú hundrað ár eftir hesa heilsan William G. Sloans lata vit sangbókina frá okkum í vón og bøn um, at hon verður til signing fyri tjóð okkara.
1. mars 2015
SÁLMABÓKAGRUNNURIN
Meta av Fløtum, Tórshavn
Jóannes Hansen, Toftir
Árni Jacobsen, Klaksvík
Jógvan á Lakjuni, Fuglafjørður
Niels Johannessen, Hoyvík
Alexander Samuelsen, Tórshavn
John í Skemmuni, Porkeri"


text:
Hægri løn
Tíanverri spurdist alt ov lítil lønarhækking burturúr seinastu samráðingunum, men nú er upplagt at nýta “friðartíð” at samskifta um hetta týdningarmikla evni.
At fara til samráðingar, har ein mestsum bert møtir einum “null-hugburði”, er tungt og gevur lítlar vónir um samstarv og í felag at styrkja fólkaskúlan. Men! Lat okkum nú finna saman og styrkja fólkaskúlan.
Tað er einum og hvørjum sjálvsagt, at lønin er ein týðandi faktorur, at starvsfólk trívast. Samstundis er tað eisini sjálvsagt, at starvsfólkatrivnaðurin í skúlanum er høvuðsfaktorur, at næmingar eisini trívast.
Arbeiðstíðin hjá lærara í dag er á heilt góðari leið – men lønin skal kvinkast uppeftir!
Her skal ikki verða talan um, at yvirtíð og annað eyka arbeiði skal til, at lærarar hava nøktandi løn. Føroya Lærarafelag hevur samrátt seg til arbeiðstíðina, og nú skal nakað afturat í lønarposan – fyri somu arbeiðstíð!
Tað verður tikið fram av og á, at menn fokusera meira upp á lønina, enn kvinnur. Hugsast kann, at hetta er ein orsøk, at fleirtalið av lærarum eru kvinnur. Samstundis vísir tað seg, at fleiri kvinnur arbeiða niðursetta tíð – og at tær harvið fáa minni í lønarposan. Verður lønin hækkað eitt vet, kundi tað havt við sær, at fleiri menn starvaðust í skúlanum, og at kvinnurnar við betri samvitsku kundu arbeitt í niðursettari tíð.
Tað snýr seg um, at lærarin fær líkinda løn fyri vanliga arbeiðstíð. Her skal ikki verða talan um at arbeiða eyka. Harafturat snýr tað seg eisini um at fáa javnvág í arbeiðsfjøldini. Okkum tørvar javnbýti av kvinnum og monnum.
Tað hevur verið lagt fram, at lærarin skal leggja fyrireikingartíðina í skúlanum. Hvørt lærarin leggur sær fyrireikingartíðina á skúlanum ella við hús, meti eg eigur at verða til læraran at skipa. Tó eiga umstøðurnar í skúlanum at geva læraranum møguleika at arbeiða seg lidnan í skúlanum, at hann hevur frí, tá farið verður til hús.
Afturat vanligu lønini hevur verið borið upp á mál, at ein “bonus-skipan” skal leggjast teimum, ið hava lisið áfram innan ávíst øki – og starvast innan hetta økið. Hetta meti eg sum góðan møguleika, at lærarar halda seg til at lesa áfram og gagnnýta lesnaðin í undirvísing og øðrum samstarvi við næmingar, lærarar og leiðslu.
Í stuttum: Skipa lærarastarvið, at kvinnur og menn, við hollari útbúgving og væl fyriskipaðari eftirútbúgving, ynskja at starvast innan hetta týdningarmikla arbeiðsøkið. At vit kunnu stimbra og menna komandi ættarliðið.
Lat okkum seta út í kortið eftirútbúgvingar og lønarskipanir, ið tryggja næmingum góðan og mennandi fólkaskúla!
Í góðum samstarvi við Mentamálaráðið kunnu vit skipa góð og mennandi átøk.
Í góðum samstarvi við Fíggjarmálaráðið kunnu vit skipa góð lønarkor.
Við bestu ynskjum
Jákup av Skarði


text:
- Tíðindi, mentan og ítróttur
Fyribils navnið verður TB FC Suðuroy
Tak niður
Nýggja felagsliðið í Suðuroynni, sum skal spæla í Effodeildini, skal fyribils eita TB FC Suðuroy, men kapping verður seinni útskrivað um at finna nýtt navn og búmerki til felagsliðið.
Við avgjørdum meiriluta avgjørdu fótbóltsfeløgini TB, Royn og FC Suðuroy, at komandi kappingarár hevur Suðuroyggin eitt felagslið í Effodeildini.
Nevndirnar í teimum trimum feløgunum er farnar til verka, og næst á skránni er at tosa við leikararnar.
Les eisini: Breið semja um samanlegging
TB, Royn og FC Suðuroya, halda fram í yngru deildunum undir egnum navni.
Poul Erik Smedemark, formaður í TB, greiðïr frá
Sí eisini


text:
Sethúsabygging er stór verkætlan,
sum krevur, at ein setur seg væl inn í ymisk viðurskifti, áðrenn ein fer í gongd. Hetta er neyðugt fyri at tryggja, at allar mannagongdir verða fylgdar á rættan hátt. Og fyri at endaliga úrslitið verður so gott sum til ber. Les her og fá innlit í eina byggivegleiðing og góð ráð.
Í Tórshavnar kommunu hava tey orðað eina almenna byggivegleiðing til øll teirra, sum ætla sær undir at byggja eini sethús í kommununi. Hetta hava tey gjørt til tess at lætta um tilgongdina, ið skjótt kann tykjast at vera drúgv. Marius Müller, ið er útbúgvin byggifrøðingur og starvast sum deildarleiðari á byggi- og umhvørvisdeildini í Tórshavnar kommunu, hevur verið við í hesum arbeiðinum. Harumframt var hann eisini við í verkætlanarbólkinum, sum orðaði bygningskunngerðina BK17. Sostatt veit Marius Müller alt um, hvat ið ein sum privatpersónur skal hugsa um, áðrenn og meðan ein byggir sethús í Tórshavnar kommunu.
Áðrenn sethúsabygging og bygging annars
Sambært Mariusi Müller verður viðmælt, at ein fer til eina innleiðandi samrøðu við byggimyndugleikan, t.e. kommununa, um ein ætlar sær at byggja eini sethús. Hendan samrøðan kann vera so skjótt ein hevur keypt grundstykki, soleiðis at ein beinanvegin kann fáa at vita, hvørjar ásetingar eru galdandi fyri økið, har ið ein fer at byggja, t.d. ásetingar í BK17, øðrum byggisamtyktum og tinglýsingum í skeytinum. Í BK17 verður lagt upp til, at ein fær sær ein skikkaðan ráðgeva til sethúsabygging, og royndirnar hjá byggi- og umhvørvisdeildini hjá Tórshavnar kommunu vísa, at best er, um hesin ráðgevin er við til innleiðandi samrøðuna. Til ber eisini at hava fleiri innleiðandi samrøður, t.e. 1) áðrenn tað verður projekterað, 2) tá skitsuprojektið er liðugt og 3) seinni, tá ið ymiskir spurningar stinga seg upp, t.d. brunatekniskir spurningar.
Neyðugt er eisini at seta seg væl inn í, hvørjar tekningar og upplýsingar annars skulu vera við sum fylgisskjøl í eini umsókn um byggiloyvi. Á heimasíðuni hjá Tórshavnar kommunu ber t.d. til at síggja eitt yvirlit yvir tilfarið, sum tey áseta skal vera við í eini umsókn:
- Avrit av skeyti við ásetingum og møguligum servituttum.
- Á øllum tekningum skal verða tekningshøvd við upplýsingum um, hvør hevur teknað við dagfesting.
- Tekningar skulu vera í vanligum mátlutfalli; tað er 1:5, 1:10, 1:20, 1:50, 1:100, 1:200, 1:500, 1:1000 ella annað mátlutfall, sum byggimyndugleikin kann góðtaka.
- Tekningar skulu hava øll neyðug mát og í minsta lagi høvuðsmát.
- Tilfarslýsing skal vera, og kann hetta t.d. vera á skurðum og sertekningum.
- Har orkukarmur er ásettur, skal orkutørvurin verða roknaður við forritinum Be 10, sum er partur av “SBi-anvisning 213, Bygningers energibehov”.
- Upplýsast skal, um verkætlanin stríðir móti ásetingunum í byggilógini, byggikunngerðini, byggisamtyktum, servituttum ella øðrum galdandi krøvum til byggingina. Um so er, skal umsóknin fevna um grundaða umsókn um frávik frá ásetingunum.
Hvør kann vera ráðgevi?
Byggimyndugleikin kann ikki krevja, at sethúsabyggjarar fáa sær ein skikkaðan ráðgeva. Kortini er tað soleiðis, at BK17, 1.2.1, stk.4 ásetur, at tá ið tað snýr seg um skjalprógv fyri brunatekniskari ætlan og innleggingum, váttan frá landmátara, frágreiðing um jarðfrøðiligu viðurskiftini, skjalprógv fyri bygningskonstruktiónir (statik) o.a., so skal hetta vera gjørt av einum ráðgeva, sum hevur førleika til at savna og samskipa skjalprógvanina ella játtanina, soleiðis at hendan verður ein heild. Í almennu byggisamtyktini kap. 1, §3 stk. 4 stendur harafturat soleiðis:
Tekningar og útrokningar skulu verða gjørdar av fólki, sum hava førleika til tess, arkitektum, byggifrøðingum, verkfrøðingum, teknikarum ella øðrum, sum byggivaldið heldur hava nóg góðan kunnleika til tess, og tekningar og útrokningar teirra skulu lúka tey krøv, ið vanliga verða sett til tekniska projektering.
Hetta skal tó ikki skiljast á tann hátt, at tað ikki longur er møguligt at byggja síni egnu hús. Ongar ásetingar eru, sum krevja, at arbeiðið skal vera gjørt av góðkendum fakfólki – undantikið el-innleggingar og statiskar útrokningar, sum hava ásetingar í aðrari lóggávu.
Sýna byggingina
Tá ið húsini eru liðug bygd, er tað sambært Mariusi Müller týdningarmikið, at tey, ið byggja, boða kommununi frá, at byggingin er liðug. BK17, 1.6 ásetur nevniliga, at tey, ið byggja, hava skyldu at boða kommunui frá, tá ið byggingin er liðug, soleiðis at byggingin kann vera sýnað.
Harumframt er tað ásett í byggilógini §17 um nýtsluloyvi, at tað, ið bygt, umbygt, umvælt ella broytt verður, kann ikki takast í nýtslu, fyrr enn kommunala byggieftirlitið hevur staðfest, at bygningurin lýkur ásetingar í hesi lóg og ásetingar, ásettar við heimild í hesi lóg og treytir, ásettar í byggiloyvinum við heimild í góðkendari byggisamtykt ella við heimild í hesi lóggávu. Um alt er í lagi, so verður nýtsluloyvi útskrivað, og bygningurin kann vera tikin í nýtslu. Manglar okkurt smávegis, so kann nýtsluloyvi vera latið við treytum um, at hetta verður fingið í rætt lag innan eina ávísa tíðarfreist. Manglar okkurt týðandi, so verður nýtsluloyvi ikki latið, fyrr enn hetta er fingið í rættlag.
Umframt hetta
Umframt hetta, so ásetur BK17, 1.4, at kommunali byggimyndugleikin kann krevja at fáa boð um tey ymisku stigini í byggingini, soleiðis at byggimyndugleikin hevur møguleika at hava betri eftirlit við byggingini í tann mun, kommunali byggimyndugleikin ynskir hetta. Í Tórshavnar kommunu verður t.d. oftað skrivað í byggiloyvi, at kommunan skal sýna og góðkenna planering, kloakk áðrenn tyrvt verður, eldverjuveggir o.a. Gev tær tískil far um, nær og um tín kommuna ynskir at sýna ymisk stig í byggingini. Hesi sýnini eru týdningarmikil, tí staðfestir byggimyndugleikin, at byggingin ikki er í samsvar við ásetingar í lógini, reglur, sum eru ásettar við heimild í lógini ella byggiloyvi, so skal kommunala byggieftirlitið geva eigaranum boð um at fáa hesi viðurskifti í rættlag innan ávísa tíðarfreist.
Les eisini Kunning um uppgávulýsing
Ynskir tú at vita meira?
Um tú ynskir at vita meira um, hvat tilfar tú skalt lata inn saman við umsókn um byggiloyvi í Tórshavnar kommunu, so trýst her (leinkja: http://www.torshavn.fo/Default.aspx?pageid=232)
Um tú ynskir at fáa eina betri fatan av byggilógini, so kann hon lesast her (leinkja: http://logir.fo/Logtingslog/60-fra-15-05-2012-fra-at-byggja-bygningar-oa).
Um tú ynskir at fáa ein betri fatan av bygningskunngerðini, BK17, so kanst tú lesa eina innleiðandi grein um kunngerðina, ið gevur tær eina heildarfatan av henni her (leinkja). Bygningskunngerðin liggur eisini á netinum, og til ber at lesa hana her (leinkja: http://logir.fo/Kunngerd/72-fra-27-06-2016-um-um-bygningskunngerd-2017). Landsverk hevur latið kunngerðina prentað sum bókling, ið er settur upp á ein einfaldan og lættlesiligan hátt. Vend tær til Landsverk, um tú hevur hug at keypa eitt eintak.
Myndatekstur: Soleiðis ber til at seta eina ætlan fyri sethúsabygging í Tórshavnar kommunu upp á ein einfaldan og týðiligan hátt. Kelda: Marius Müller


text:
Tíðindaskriv um átak um ferð og gallupkanning
mentan23-05-2017 - 14:49 - Jóanis Nielsen
Tíðindaskriv til átak um ferð 23. mai - 11. juni 2017
Halt hámarksferðina - áðrenn tað er ov seint
Hetta til 11. juni minnir Ráðið fyri Ferðslutrygd í samstarvi við Betri Trygging okkum á at halda hámarksferðina. Átakið tekur støði í filminum, ‘Hin dagin eg hevði skund’. Filmurin verður at síggja í sjónvarpinum, í biografum og á netinum.
Vit vita, at ov nógv ferð er tann orsøkin, sum oftast gongur aftur í ferðsluvanlukkum, har onkur doyr ella fær álvarsligan skaða. Longu tá koyrt veður 90 km/t er vandin at doyggja í samanstoyti munandi størri, enn tá koyrt verður 80 km/t.
47% halda hámarksferðina á landsvegi
Spildurnýggj gallupkanning frá apríl í ár vísir, at 47% av føroyingum siga seg vanliga halda hámarsferðina. Hetta er hægsta talið síðan RFF í 2012 fór undir regluligar kanningar av hesum slagi. Í 2012 søgdu 32% seg vanliga koyra 80 km/t ella minni, í 2013 og 2015 var talið á 39%, í 2016 á 46%. Tað er lítil og eingin kynsmunur millum, hvussu skjótt fólk siga seg koyra. Tó at fitt er eftir á mál, er hetta ein stórur vøkstur upp á lutfalsliga stutta tíð, sum RFF fegnast um.
... men fleiri staðni koyra 60% av bilunum skjótari enn 80 km/t
Landsverk ger mátingar ymsastaðni kring landið, hvussu nógvir bilar koyra og hvussu skjótt. Greitt er, at summa staðni er heilt nógvir bilar, ið koyra skjótari enn loyvt. Fleiri staðni eru 60% av bilunum, sum koyra skjótari enn 80 km/t. Her er ofta talan um bein strekki, men hetta eru samstundis vegir, har yvirhálað verður. Føroyskir landsvegir eru bygdir til 80 km/t.
24% av føroyingum mæla til sjálvvirkandi ferðeftirlit
Spurd, hvat føroyingar halda besta háttin vera at fáa bilførarar at halda hámarksferðina, vísir nýggja gallupkanningin, at á fyrsta plássi við 24% liggur sjálvvirkandi ferðeftirlit, har mynd verður tikin at bilføraranum. Hetta er skipanin sum vit kenna frá øðrum europeiskum londum. 21% mæla til hægri bót og meira politieftirlit. 17% halda fleiri kunningarátøk vera besta háttin.
Kommunur taka undir
Fyri at geva átakinum størri slagmátt hevur Ferðslutrygd boðið kommunum at vera við í átakinum. Seks kommunur hava tikið av at hava skelti á kommunuvegum við sama boðskapi sum í filminum. Tær eru: Tórshavnar -, Runavíkar -, Vága -, Fuglafjarðar -, Nes - og Vágs kommuna.
Tí er tað ein stórur bati at seta ferðina eitt sindur niður
Fleiri, sum eru fyri álvarsligum ferðsluvanlukkum, eru sjálv uttan skuld í hendingini. Tú kanst vera á skeivum staði skeivu tíðina. Men hetta er ikki galdandi fyri fjøldina. Menniskansligir feilir liggja aftanfyri flestallar vanlukkur á vegunum, vísa útlendskar kanningar. Hámarksferðin er sett, fyri at ferðandi skulu hava eitt trygdarskotbrá, um tað gongur galið. Koyrir tú ov skjótt, tekur tú bæði av tínum trygdarskotbráði og tí hjá øðrum. Vilt tú gera títt til at gera ferðsluna tryggari, skalt tú halda hámarksferðina. Fyri flestøll okkara merkir tað bert at seta ferðina eitt lítið sindur niður. Gera øll tað, ger tað stóran mun:
· Halt hámarksferðina í góðum líkindum
· Set ferðina hóskandi niður, tá líkindini eru ivasom
· Hav atlit fyri øðrum í ferðsluni
· Legg uppí, um tú ert ferðafólk, har koyrt verður ov skjótt.
Filmurin kann síggjast her: https://www.youtube.com/watch?v=h-j4oMR-sU8
Politiið ger ferðkanningar, meðan átakið er.


text:
Jón Brian í Miðlahúsinum og Óluva í Kringvarpinum stýrdu kjakinum. Tey høvdu býtt kjakið upp í fýra høvuðsspurningar.
Her varð lurtað. Og viðmerkt á facebook so hvørt, tað kemur her fyrst:
Eg haldi nei. Óendalig loyvi er tað rætta.
Men øll skulu fáa loyvi, sum ynskja tað, um tey bara uppfylla nakrar generellar treytir. Tað skulu ikki vera loyvini, ið avmarka atgongdina til vinnuna, tí tað gevur politiskt stýrda vinnu. Avmarkingin skal koma frá kappingini á marknaðinum við fiskirættindum (dagar og kvotur), og avmarkingin er einfald: Er tú ikki kappingarførur, verður tú útkonkurreraður.
Spurningur tvey í fiskivinnukjakinum: Hvussu nógv umsetiligheit skal vera?
Umsetiligheit er irrelevant, tá øll fáa loyvi, sum ynskja. Loyvini hava einki søluvirði.
Keyptir dagar og kvotur á uppboðssølu eigur man altíð at kunna lata inn aftur. Hesi rættindi skulu vera tíðaravmarkað, og detta tí eisini burtur eftir ávísa nærri ásetta tíð.
Triði spurningur í fiskivinnukjakinum: Fiskivinnan til gagns fyri hvønn?
Sjálvsagt skal fiskivinnan vera til gagns fyri tey sum virka í fiskivinnuni. Fyrst og fremst, fyri ikki at siga einans. Tað er jú endamálið hjá teimum við at fara inn í fiskivinnuna, at tey vilja hava gagn av tí.
Fólksins ogn (fiskatilfeingið) skal koma fólkinum til góðar gjøgnum fult gjald (t.e. marknaðarprís) fyri rættin at gagnnýta tilfeingið. Men fiskivinnan (virðisøkingin í vinnuni) skal koma teimum sum virka í fiskivinnuni til góðar. Skipaeigarar og fiskimenn býta hetta sambært sáttmála um hýrurnar.
Fjórði spurningur í fiskivinnukjakinum er um útlendskur kapitalur skal vera í fiskivinnuni.
Eg síggi ikki problemið. Tvørturímóti. Føroysku bankarnir eru sum kunnugt alt ov dýrir, og at loyva útlendska fígging at kappast við føroyska kann bara vera ein fyrimunur.


text:
Sunn sinn
Fólkaheilsuráðið fer komandi tíðina at seta fokus á sálarliga heilsu - á Sunn sinn.
Tað er eins týdningarmikið at hava eina sunna sálarheilsu, eitt sunt sinn, sum tað er at hava eina sunna fysiska heilsu.
Gjøgnum tíðirnar hevur sálarlig heilsa og tað at tosa um okkara psykiska lív, í mangan mun verið tagt burtur. Tøgnmentanin hevur gjørt tað trupult hjá fólki at søkja sær hjálp - og hevur stigmatiserað tað at hava sálarligan trega at vera ónormalt. Alt meðan kanningar vísa, at seinasta árið hevur fimti hvør okkara kent sálarligan trega av onkrum slag.
Hesa tøgnmentanina ætlar Fólkaheilsuráðið at bróta, júst við at seta fokus á sinnið og sálarheilsu.
Fyrsta átakið verður, at kend fólk fara at lata upp og tosa um sálarliga heilsu, og hvat tey gera fyri at halda sinnið sunt.
Formaður í Fólkaheilsuráðnum,
Magni Mohr


text:
10. mai 2017 samtykti Løgtingið løgtingslóg nr. 56 frá 10. mai 2017 um talgildar rokningar.
Endamálið við lógini við talgildari fakturering er at effektivisera skrásetingar- og gjaldingarmannagongdirnar hjá keyparanum (landinum). Tað verður gjørt við, at seljari sendir rokningaupplýsingar talgilt til keypara í einum sniði, so keypari fær endurnýtt tær skrásetingar, ið hann hevur tørv á. Tískil verða upplýsingar í einari sølurokning bert skrásettar handliga eina ferð.
Fyrimunurin fyri vinnufyritøkuna er, at fyritøkan eisini kann betra um sínar sølumannagongdir, tí roknskaparskipanin sendur fílur yvir alnótina til roknskaparskipanina hjá keypara, í staðin fyri handliga handfaring av pappírsrokningum. Soleiðis kann ein fyritøka fáa talgilt bókininga av inngjøldum í síni roknskaparskipan og soleiðis sleppa undan at bóka inngjøld manuelt. Alt annað líka merkir hetta eisini at peningurin verður goldin seljara skjótari.
Talgildu rokningarnar skulu sendast umvegis eina rokningahandfaringarstøð. Ein rokningarhandfaringastað er eitt talgilt posthús, sum er knýtt í eitt sendinet har sendari og móttakari eru eyðmerkt soleiðis, at rokningin og peningurin fyri rokningina endar á røttum stað.
Fyritøkur hava tveir møguleikar at senda talgildar rokningar.
1. Við at tillaga roknskaparskipan sína, so hon sendir talgildar rokningar
2. Við at nýta rokningarportalloysn, har ein pdf fíla verður viðheft.
Á heimasíðuni hjá Gjaldstovuni https://gjaldstovan.fo/Gjaldstovan/asetingar/talgildar-rokningar/, ber til at fáa nærri kunning um, hvussu man skal bera seg at.


text:
Bæði kvinnuliðið og mansliðið hjá VÍF spæla móti Neistanum í høllini á Hálsi í kvøld. Kvinnurnar spæla klokkan 18.30 og menninir klokkan 20.00.
Kvinnurnar kunnu halda fram við sínum trygga spæli, hóast tað eina løtu í dystinum móti StÍF sunnudagin tóktist, sum fjáltur var á vestmennakvinnum. At Marianna H. Jacobsen ikki var við henda dystin hevði ivaleyst eisini sína ávirkan á úrslitið. Samstundis var tað eitt sindur trupult at seta seg upp móti botnliðinum eftir steypasigurin og veitslurómin fyri góðari viku síðani. Tá tað er sagt, kempaði StÍF væl, og tað er sjónligt, at tær spæla fyri at koma longur upp á stigatalvuna komandi kappingarár.
Kvinnudysturin móti Neistanum í kvøld eigur ikki at undirmetast. Alt er helst farið hjá Neistakvinnum hetta kappingarárið, men tær kunnu saktans arga og vilja heilt víst eisini fegnar vinna dystir móti fremstu liðunum. Fyri moralin og fyri seinasta partin av kappingarárinum hevur tað stóran týdning, at VÍF vísir, hvar tær liggja á stigatalvuni. Vit ynskja tykkum góðan dyst.
MENNINIR MUGU FÁA SPÆLIGLEÐINA AFTUR
Mansdysturin móti StÍF sunnudagin var ikki nógv at reypa av. VÍF spældi móti einum liði, sum vit í dystunum higartil í ár hava vunnið í seinastu løtu við einum-tveimum málum, og tá okkara lið var skert bæði við fráveru, kaldasveitta frá avtakandi beinkrími, vónbroti eftir steypakappingina og nýligum boðum um venjaraskifti komandi ár, var ov lítið at seta inn við móti einum sterkum StÍF-liðið, sum spælir fyri at koma við í oddin komandi kappingarár.
Okkara nýggju menn royndu at bøta um støðuna, men spælið varð ongantíð skipað, soleiðis sum vit kenna tað við kvika leikskiftinum. Heldur ikki sóu vit nakran bólt inn á strikuna, og tað sigur eitt sindur um vantandi breiddina á spælinum henda dagin. Tað álvarsamasta var kortini, at har var eingin spæligleði. Har var null smíl á okkara monnum, og tá verður tað nokk so eftirgjørt hjá áskoðarunum at rópa menninar til sigurs.
Tað positiva við okkara liðið skal ikki vera ósagt upp undir dystin móti Neistanum í kvøld. Við tí lutfalsliga lítla hópinum hava tit veruliga víst, at tit kunnu bíta frá tykkum. Tit vóru stutt frá finaluplássinum í steypakappingini. Sera stutt. Og í finaluni kundi steypið akkurát tað sama farið til Vestmannar. Tit hava vunnið stórar sigrar á greipuvinnaranum frá í fjør, men hava akkurát ikki klárað at knógva teimum, sum liggja ájavnt við tykkum í landskappingini. Tit hava møguleikan í kvøld, og eg vóni, at onkur klárar at hála ta gomlu spæligleðina fram aftur í tykkum. Góðan dyst !


text:
Burturkast
Reglugerð fyri bingjuplássið hjá Hovs Kommunu.
– Bingjuplássið er bert ætlað vanliga húsarhaldinum
– Virkir, handlar, kioskir, stovnar v.m. kunnu ikki nýta bingjuplássið
– Loyvt er ikki at lata bingjuplássinum størri nøgdir frá eitt nú húsabygging ella umvæling. Størri nøgdir skulu koyrast beinleiðis til IRF í Trøllavík.
– Rusk má bert koyrast á bingjuplássið, tá ið tað er opið.
– Tað er strangliga bannað at koyra nakað burturkast, so sum vembur og annað lívrunnið burturkast aðrastaðni enn á kommunala bingjuplássið.
Brot á hesa reglugerð verður revsað við bót.
Upplatingartíðir í bingjuplássinum
Týsdag og tórsdag.
kl. 18:00 – 20:00
Leygardag
kl. 15:00 – 17:00
Mánadag, ónsdag, fríggjadag og sunnudag er stongt.
Umsjónarfólkið á bingjuplássinum hevur tlf. 56 65 52 - Annika Joensen.
IRF í Trøllavík er opið soleiðis:
Mánadag til fríggjadag frá kl. 8.00 til kl. 16.00.
Stongt leygardag og sunnudag.


text:
Søgan hjá Vága Floghavn
P/f Vága Floghavn er eitt alment partafelag, sum stendur fyri rakstrinum av Vága Floghavn. Tey umleið 30 starvsfólkini virka fyri, at tað skal vera gott og trygt at ferðast um flogvøllin, sum er portrið millum Føroyar og útheimin.
Aðrar týðandi uppgávur eru at virka fyri, at hava ein rakstur á sunnum, handilsligum grundarlagi, útbygging av flogvøllinum og farstøðini, eins og støðug menning av virkseminum annars.
Fyritreytirnar fyri loftvegis sambandinum millum Føroyar og umheimin eru batnaðar nógv ta seinastu tíðina. Í desember 2011, varð flogbreytin longd frá 1250 metrum til 1799 metrar. Longda flogbreytin merkir, at flogvøllurin nú kann taka ímóti nógv størri flogførum enn fyrr. Nýggj innflúgingartól hava eisini bøtt munandi um reglusemið á flogvøllinum.
27. september 2012 undirskrivaðu Vága Floghavn og byggifyritøkan Articon sáttmála um at byggja nýggjan tænastubygning og farstøð. Hetta arbeiðið varð liðugt 17. juni 2014.
Vága Floghavn arbeiðir tætt saman við almennum myndugleikum, saman við føroyskari ferðavinnu og føroyskum vinnulívi annars, til tess at fremja vøkstur umvegis flogvøllin í Vágum.


text:
Orð og lag: Twila Paris
Týtt: Arvid Hansen
Upprunaheiti: Carry the light
1. Út í myrka heimin gleðiboðið ber,
tyngdar sálir troysta,
hvør ber teim boð?
Hvør ber teim boð,
at Jesus doyði fyri tær at frelsa?
Niðurlag: Boðini ber, boðini ber.
Boðini ber!
Børnum, vaksnum boða,
at Jesus elskar tey.
Boðini ber, boðini ber.
Boðini ber!
Gleðiboðið kunnger, til náttin liðin er,
í navni Jesu Krists
boðini ber!
2. Mannasálir mangar trælka undir synd,
deyðaangist bera.
Hvør ber teim boð?
Hvør ber teim boð,
at Jesus doyði fyri tær at loysa?
Orð og lag: John Watson
Týtt: Arvid Hansen
Upprunaheiti: Peace like a river
Friður sum flóðin kærleiki mikli,
og Andi tín góði,
hann kennist víða hvar,
gleðinnar kelda,
lívsins kelduspring.
Kom, Halgi Andi, fyll tú okkum nú!
Orð og lag: Ókendur
Týtt úr enskum: Arvid Hansen
1. :,: Jesus navn hans er, :,:
Jesus navn hans er – mín Jesus.
Einglar tigna hann. Kongur konga er,
tí Jesus navn hans er.
2. :,: Jesus navn títt er, :,:
Jesus navn títt er – mín Jesus.
Einglar tigna teg. Tú kongur konga er,
tí Jesus navn títt er.
Orð og lag: Dottie Rambo
Týtt: Arvid Hansen
Upprunaheiti: I call Him Lord
1. Meistari, loysnari, heimsins Frelsari,
undurfullur, ráðgevi, morgunstjørna klár,
dalsins hvíta lilja, vinur, hjálpari,
hann í gjár, í dag, eins og í morgin
upphav als og endi er.
Niðurlag: Einglar nevndu hann Jesus,
og av moyggj varð hann føddur,
av Mariu nevndur Jesus,
men eg nevni hann drott.
2. Jehova, Messias, mikil kongur, Gud,
hann er lívsins breyð, hitt lívsins orð,
hitt ljós, ið birtist mær,
eitt ljós í myrkri,
dyr til Himmals,
mítt býli handan ský.
Hann er keldan við lívsins vatni,
sum aldri tornar upp.
Orð og lag: Kittie Louise Suffield
Týtt: Arvid Hansen
Upprunaheiti: Little is much, when God is in it
1. Tykist tað, tú virkar fyri,
smátt og lítið virt í verð,
stórt tað er, bert Gud er í tí,
hann ei gloymir síni her.
Niðurlag: Lítið gerst stórt, bert Gud er í tí,
søk tú heimsins ognir ei,
ein krúna er,
sum tú kanst vinna,
bert tú gongur Harrans leið.
2. Tá ið stríðið her er endað,
og várt lívsskeið runnið er,
skal hann tá við gleði siga:
„Væl er tænt, vælkomin ver?“
Orð og lag: Ókend/ur
Týtt: Arvid Hansen
Tú stórur ert,
og undurverk tú gert.
Eina tú, mín Gud,
mín hjálp og Harri ert.
Lær meg ganga tín veg,
mær hjarta gev, ið óttast teg.
Eg nú prísa tær vil, mín Gud,
av heilum hjarta
og navn títt stórt
eg nú æra vil um alla tíð.
Orð og lag: John Watson
Týtt: Arvid Hansen
1. Lívsins vatn tú fylli, Gud, sál mína við.
Lat tín Halga Anda standa mær við lið.
Alt, sum tyngir hjartað og sum nívir meg,
leggi eg í tínar hendur, hvíld fái eg.
Niðurlag: Faðir, Faðir, Faðir!
Sonur, Sonur, Sonur!
Andi, Andi, Andi!
2. Lat tín Halga Anda leiða meg hvørt stig,
geva mær av fylling tíni, troyst og frið.
Tak burt iva, ótta, sorg og sjálvræði mítt.
Kærleik tín lat merkja meg, lat alt vera títt.
3. Jesusi gev lív títt, hann frelsa teg skal,
hann ígjøgnum alt teg leiðir trygt og væl.
Sæla vón og vissu tú um Himmalin fært,
ævig verður gleðin, tá tú Jesus sært.


text:
Orð: G. Bruun
1. Statt upp úr svøvni, tú ið svevur,
tí nú fer nátt at hvørva svørt,
Guðs náðidagur nær nú treður,
og sólin fer at roða bjørt.
Nú rennur upp um kristin lond
várt nýggja ár frá Harrans hond.
2. Gakk, sum tað sømir seg á degi,
tak ljósins vápn tær nú í hond,
tí myrkurs verk fær onga gleði,
tá Harrin kvettir myrkurs bond;
tá klandur, stríð og øvund má
sum svirr og girnd til grundar gá.
3. Statt upp og vak og bið, at náttin
frá hjartanum má hvørva svørt,
og tú kanst finna adventsdrottin,
ið longu hevur alt fullgjørt,
og eiga ríkið, hvar ið hann
er ljós og lív, ið sigur vann.


text:
26 ára gamla Konni Kass kom í 2016 við fyrstu útgávuni ‘Haphe’. Tónleikurin og hugurin at brúka røddina sum ljóðføri, hevur altíð verið har - sum ein natúrligur partur av samleikanum. Eftir eina væleydnaða solo-konsertferð saman við Eivør, fer hon sjálv á konsertferð við bólkinum í heyst.
Konni Kass skrivar popptónleik ella ‘some kind of pop’, sum tað verður lýst á Facebook-síðuni hjá bólkinum, men hon hevur bakgrund í jazz-umhvørvinum:
"Meginparturin av tí tónleikinum, eg skrivi sjálv, kann nevnast poppur. Eg havi lurtað nógv eftir R&B og soul, so tað hevur eisini ávirkan á mín tónleik. Eg havi altíð spælt og sungið, komi frá einari familju, ið fæst nógv við tónleik og fór sjálv at spæla saxofon sum 11 ára gomul. Eg havi altíð havt sangin sum ljóðføri og havi altíð ‘funnið veg’ í tónleikinum - uttan mun til um eg havi verið glað ella kedd. Aftaná miðnámsskúlan vildi eg fegin hava tvey heil ár, har eg fekst við tónleikin burturav - har alt snúði seg um tónleik. Mín sanglærarinna mælti mær til at søkja inn á tveir ymiskar tónleikaskúlar í Svøríki. Eg slapp so inn á Skurup Folkhögskola. Tað var eitt veruliga skapandi umhvørvi, har vit vóru 42 næmingar á jazz-linjuni. Men eg havi í grundini altíð lurtað eftir ikki-jazzi. Sjálvt tá eg gekk á skúlanum, skrivaði eg ordiliga nógvan tónleik, ið ikki var jazzur. Men jazzur er torførur at spæla, og tí hevur útbúgvingin innan jazz givið mær nógv góð amboð innan tónleik meira generelt," greiður Konni frá í einum steðgi á læknafrøðislæsnaðinum.
Tónleikurin er bæði arvur og umhvørvi
Fyri nógvar føroyingar er tónleikurin ein týðandi partur av tí, at vera saman. Og soleiðis hevur tað eisini altíð verið fyri Konni. Abbi hennara opnaði fyrsta handilin, ið seldi ljóðføri í Føroyum.
Um manningin í einum bólki ikki røkkur heilt til, verður man hálaður við - eisini sjálvt um man hvørki dugir at spæla ella syngja - Konni Kass
"Heilt nógvir føroyingar spæla tónleik og vit hjálpast sum heild nógv. Nógv ganga á musikkskúla og um manningin í einum bólki ikki røkkur heilt til, verður man hálaður við - eisini sjálvt um man hvørki dugir at spæla ella syngja. Har eru nógvir bólkar, blásaraorkestur, kór og felagssangurin er eisini ein partur av okkara siðvenju - millum annað á Ólavsøku, so tað er helst bæði arvur og umhvørvi," greiður Konni frá og heldur fram:
"Abbi mín opnaði fyrsta tónleikahandilin í Føroyum, Simme Musikkhús. Hann og omma mín, Connie, spældu nógvan tónleik saman. Hann skrivaði nógvar sangir, ið verða sungnir í veitslum og tey spældu til nógv ymisk tiltøk. Hvørja ferð eg hevði føðingardag, fekk eina mikrofon ella ein guitar, og dentur var altíð lagdur á tónleikin. So tónleikurin hevur aldrin verið ein byrða, men altíð heldur verið nakað gott, ið man tekur við sær víðari í lívinum."
Íblásturin
Sjálvt um tónleikurin altíð hevur verið týðandi fyri Konni, er tað ikki bara føroyski tónleikurin, ið hevur sett sín dám á hennara løg:
"Eg haldi ofta, at eg fái íblástur av tónleiki heilt generelt. Eg finni altíð tíð til at fara til konsertir - livandi konsertir eru hugtakandi, og eg kann altíð læra okkurt frá teimum, ið framføra, og oftani fái eg hug at fara heim at skriva okkurt aftaná. Eg brúkti nógv mín føroyska samleika í byrjanini, tá eg skrivaði tónleik. Og eg hugsaði ofta um tað, tá eg var á jazzskúlanum - um nógva vindin og havið. Tað liggur í mær og í mátanum, eg brúki røddina. Tað sæst eisini aftur í tónleikinum, vit spæla við bólkinum. Allir limirnir í bólkinum dáma best, at tað framførda er dynamiskt - at tað ikki altíð noyðist at vera fitt og pent," sigur Konni íðin.
Leiðin til ‘Haphe’
Leiðin til fyrstu útgávuna byrjaði tíðliga fyri Konni, ið vann eina barnatónleikakapping saman við beiggja sínum sum 11 ára gomul. Í 2015 luttók Konni við núverandi bólkinum í kappingini Sement, og tað gjørdist fyrsta takið til ‘Haphe’ útgávuna.
"Vit vunnu Sement og vinningurin var 3 dagar í studio. Tað var tá, samstarvið byrjaði og vit funnu beinanvegin stevið. Alt koyrdi væl og vit kundu jamma í fleiri tímar. Árið eftir spældu vit á SPOT Festivalinum og tí fingu vit sera nógv burturúr. Vit vórðu biðin at spæla á Reperbahn í Hamburg, har okkara management eisini heldur til. Reperbahn hevði tá eina kapping, Anchor Awards. Vit vunnu ikki, men vóru við í gallatiltakinum og sluppu at spæla í einum framúr góðum spælistaði fyri fullum sali. Vit spældu eisini á G! Festivalinum síðsta ár og blivu tá biðin at koma á Iceland Airwaves. So SPOT hevur havt nógv gott við sær fyri okkum," sigur Konni.
Fyrsta útgávan varð til við einari øgiliga avmarkaðari fíggjarætlan. Alt varð spælt inn í Føroyum og útgivið undir Tutl. Nýggja útgávan, sum tey fara í holt við í heyst, verður eitt sindur øðrvísi:
Á nýggju útgávuni hava vit øll ment okkum - Konni Kass
"'Haphe’ varð framleidd og útgivin í Føroyum. Tað er stuttligt, at ein útgáva, sum er vorðin til undir so lítillatnum korum, hevur fingið so nógvan ans. Eg hugsaði í øllum førum, at tað var feitt at geva tónleik út í mínum heimlandi. Fyrsta útgávan hevði sangir, ið eg hevði skrivað í einum tíðarskeiði uppá fleiri ár. Men bólkurin helt ikki, at alt tilfarið riggaði eins væl, so eg skrivaði heilt fitt av nýggjum tilfari. Og við komandi útgávuni hava vit øll ment okkum. Fyrsta útgávan var eitt sindur jam-kend og sangirnir máttu vera so leingir, teir nú eina ferð vóru. Næsta útgávan hevur eitt klárari mið og sangirnir vera eitt sindur sterkari. Eg hugsi, mín leiklutur fer at vera meira eyðsýntur," sigur Konni.
Konsertferðir
Konni er júst heimafturkomin frá konsertferð við Eivør. Og í heyst fer hon aftur á konsertferð við egnum bólki.
"Eg bleiv biðin sum upphiting til konsertferðina hjá Eivør. Men eftirsum eg kendi Eivør og hinar føroysku tónleikararnar, spurdi hon, um eg ikki kundi taka saxofonina við. So endin var, at eg spældi saxofon á tveimum løgum og sang kór á trimum av løgunum hjá henni. Eg fekk nógvar royndir av tí, og tað var feitt at fáa ta viðurkenningina. Vit vóru í Týsklandi, Hollandi, Luksemborg og Skottlandi - í alt 14 konsertir og tað passaði lukkutíð við, at har vóru tríggjar vikur, har eg ikki skuldi lesa," sigur Konni brosandi.
Konsertferðin við egnum bólki byrjar í septembur og tað er har, at nýggja tilfarið skal standa sína roynd.
"Fyrst fara vit til Týsklands og hita upp fyri bretska singer/songwriter’aran, Tom Odell. Og í heyst hava vit fýra konsertir í Danmark og seks í Týsklandi. Har hava vit høvi at royna tilfarið, vit fara at taka upp í oktobur. Tað verður útgivið eina ferð 2018 - við vinyl og øllum. Tí taki eg frí tveir mánaðir í næstu lestrarhálvu, so eg fái brúkt tíðina uppá at skriva sangir. Í Danmark kenna fólk meg ikki serliga væl enn, men vit hava lagt dent á Týskland, har tað letur til at fólki dámar tað, vit gera. Tað er enn eitt sindur nýtt í Danmark, men eg haldi enn, tað gongur væl," greiður Konni frá.
Summarið 2017
Konni skal spæla við bólkinum á G! Festivalinum í summar og sum Konni sigur tað: "Onkuntíð gongur ov long tíð ímillum at eg eri heima, men eg elski at koma upp og fáa sett høvd og tankar í rætt lag aftur."
Um Konni Kass:
Konni Kass (f. 1991), er útbúgvin sangari á jazzlinjuni á Skurup Folkhögskola og er frontfigurur og sangskrivari í bólkinum við sama navni. Við í bólkinum eru Konni Kass (sang, saxofon), Torleik Mortensen (bass), Knút Eysturstein (ljómborð) og Per Petersen (trummur). Bólkurin varð stovnaður í mei 2015. Fyrsta útgávan ‘Haphe’ kom á heysti í 2016. Konni Kass fekk í 2016 stuðul til konsertferðina frá Koda-Føroyar Grunninum.


text:
Silvur
Tíverri ber ikki til at taka silvurstøði í Føroyum enn
Her er ein stutt frágreiðing um raðfylgjurnar, Dansk Kennel Klub ”Koyrikort til hund” – silvur støði:
1. Spæl við hundin:
Eigarin skal spæla við sín hund róligt og hava tamarhald á støðuni. Hundurin skal verða glaður og eigarin skal kunna stoppa hundinum. Ein kann brúka lutir, ið hundurin er glaður fyri. Spælið skal ikki vera ein apporteringsvenjing, har hundurin heintar lutir.
2.
Gongutúrur á gongubreyð v.m:
Hundurin skal fylgja eigaranum í leysari línu – eisini tá eigarin vendur sær til eina síðu og snarar um. Stoppa verður við kantin á gongurbeytini, har hundurin róliga bíðar til eigarin ferð yvirum vegin til mótsattu gongubreyt. Á túrinum skal hundurin róliga góðtaka órógvan frá t.d. – súkklum, menniskjum, øðrum hundum, rennarum, barnavognum, paraplyum, sum vera koyrdar upp o.s.fr.
3. Kalla inn:
Línan verður tikin av hundinum. Eigarin gongur ca. 10 metrar frá hundinum og kallar hann til sín. Hundurin skal koma beinleiðis til eigaran og venjingin endar við at hundurin er róligur og er tætt inn at eigaranum. Tá hundurin er róligur verður línan sett á aftur. Hundurin kann verða hjá einum hjálpara ímeðan eigarin gongur avstað.
4. Verða verandi á sama stað í línu:
Hundurin skal leggja seg, standa ella sita. Línan skal leggjast við hundin. Eigarin gongur ca. 5 metrar frá hundinum, sum skal verða í somu støðu í 2 minuttir. Eigarin ferð síðani aftur til hundin.
5. Inn og út úr bilinum:
Hundur og eigari ganga við leysari línu yvir til bilin.
Hundurin bíðar róliga, meðan bilhurðin verður latin upp.
Ikki fyrr enn loyvi verður givið kann hundurin fara inn í bilin. Bilhurðin verður koyrd aftur. Hundurin skal verða róligur til hurðin aftur ferð upp. Hundurin skal uppá sama máta bíða til hann fær loyvi at koma út aftur. Gevi gætur, um hundurin tolir at leypa inn og út av bilinum, ella um hann møguliga skal lyftast.
6. Fylgir eigaranum vekk frá órógving:
Hundur og eigari ganga við leysar línu millum ein bólk av menniskjum við hundum, sum eru í línu. Eigarin tekur línuna av sínum hundi, gangur/rennur vekk frá bólkinum og rópar á hundin. Hundurin skal beinanvegin koma tá rópt verður. Ca. 15 metrar vekk frá bólkinum stoppar eigari og hundur. Línan verður sett á aftur, og hundurin skal halda seg róligan.
7. Heilsa uppá menniskju við tamarhaldi:
Ein vinarligur fremmandur persónur heilsar fyrst uppá eigaran og so hundin. Hundurin má ikki leypa upp á tann fremmanda persónin. Eigarin skal kunna bremsa hundinum við røddini, um hundurin vísir tekin til at leypa upp.
8. Ikki bidda:
Eigarin tekur mat fram og etur, ímeðan hundurin er beint viðsíðuna av í leysari línu. Hetta skal hundurin góðtaka. Hundurin má ikki vísa átrokandi biddara tekin ella stjala matin.
9. Kanning av einum fremmandum:
Róliga skal hundurin góðtaka at ein vinarligur fremmandur persónur kannar munn, eygu, oyru, labbar o.s.fr. nágreiniliga. Hundurin skal góðtaka at sita, liggja og standa, ímeðan kanningin fer fram.
10. Tín ábyrgd sum hundaeigari:


text:
Frá Wikipedia, hin frælsa alfrøðin
5. mars - Danski lismálarin Einar Wegener fer í Týsklandi undir kynskiftis skurðviðgerð, og skiftir navn til Lili Elbe. Hann er fyrstur í heiminum at fara undir slíka viðgerð sum í hesi tíðini enn er á royndarstigi.
6. mars - Frystur døgurðamatur (frozen foods) verður fyrstu ferð at at fáa í handlunum í Massachusetts í USA.
28. mars - Turkiska leiðslan avger, at broyta navnið av býunum Konstantinopel og Angora til Istanbul og Ankara.
18. apríl - BBC, bretska kringvarpið, boðar frá í tíðandasending síni, fyri fyrstu og einastu ferð, at tey hava ongi tiðindi at bera hendan dagin.
15. mai - Sjúkrasystirin Ellen Church, verður heimsins fyrsta flogterna.
Halie Selassie, keisari av Etiopia í 1969.
16. mai - Rafael Leónidas Trujillo verður valdur forseti í Dominikanska Lýðveldinum.
7. juli - Byrjað verður at byggja tí stóru byrgingina Hoover Dam í Nevada, USA.
2. november - Haile Selassie verður krýndur keisari av Etiopia.
25. november - Enski læknin Cecil George Paine, læknar ein sjúkling við eygnabruna við Penicillin. Hetta er fyrsta skrásetta lækning við Penicillin sum heilivági.
Ein jarðskjálvti í Japan hevur við sær at 650 bygningar oyðileggjast, og 223 mans lata lív.
19. desember - Gosfjallið Mount Merapi byrjar at goysa í Indonesia, og hevur við sær at fleiri bygdir oyðileggjast og 1.300 mans lata lív. 20. desember - Íslendska kringvarpið, RÚV (Ríkisútvarpið) hevur sína fyrstu útvarpsending. Fyrsta sjónvarpsendingin verður send tann 30. september 1966.
13. juli - Fyrsta heimsmeistaraskapið í fótbólti byrjar. Lucien Laurent skorar fyrsta málið í kappingini, tá Frakland spælir ímóti Meksiko. Uruguay verður heimsmeistari, Argentina silvurvinnari og USA bronsuvinnari.
10. januar - Roy E. Disney, beiggji Walt Disney og stovnari av Walt Disney Company. (d. 2009)
20. januar - Buzz Aldrin, amerikanskur rúmdarfari, og næsti maður á mánanum.
30. januar - Gene Hackman, amerikanskur sjónleikari ( The French Connection)
15. apríl - Vigdís Finnbogadóttir, íslendskur forseti
31. mai - Clint Eastwood, amerikanskur sjónleikari og filmsleikstjóri. ( Dirty Harry)
8. juli - Jógvan Ingvard Olsen, fyrrverandi reiðari og politikari fyri Sambandsflokkin.
5. august - Neil Armstrong, amerikanskur rúmdarfari, og fyrsti maður á mánanum. (d. 2012)
25. august - Sir Sean Connery, skotskur sjónleikari ( James Bond) 23. september - Ray Charles, amerikanskur tónleikari og sangari (d. 2004)


text:
Blái Krossur økir um virksemið
20.10.2017 - 14:33 - Ásbjørn Jacobsen
Blái Krossur hevur millum annað sum endamál at verða ein virkin felagsskapur kring landið. Tí er tað við stórari gleði, at Blái Krossur nú fer at økja um virksemi í Suðuroy.
Blái Krossur hevur ogna sær bygning á Tvøroyri, har endurnýtslan verður í niðaru hæddini og arbeiðið hjá felagsskapinum kemur at verða í ovaru hæddini.
Aðalskrivarin hjá Bláa Krossi, Dakko Petersen, sigur, at tað er av stórum týdningi, at Blái Krossur sum felagsskapur, kann røkka alla staðni í landinum og tí er hetta seinasta stigið sera gleðiligt.
Arbeiðið hjá Bláa Krossi í Suðuroy er ikki nýtt. Fyrsta Blá Kross felag var nevnliga stovnað í Hvalba í 1904. Tað var presturin Franz Busch, ið tók stig til at stovnað eitt føroyskt felag. Blái Krossur var upprunaliga stovnaður í 1877 í Sveits.
Blái Krossur er ein kristin avhaldsfelagsskapur, ið arbeiðir fyri at hjálpa teimum, ið hava trupulleikar av rúsdrekka og rúsevnum og familjum teirra. Harumframt arbeiðir felagsskapurin eisini fyri at fyribyrgja, at fólk ikki koma í trupulleikar av rúsdrekka ella rúsi.


text:
Ræður um at ríða á aldukambinum
Jan Smedemark | 12/05/18
Sunnudagin verður dystur í Sørvági fyri aðru ferð í ár. Fyrra dystin vunnu vit og var tað eisini tann dysturin, sum í langa tíð var hin einasti har TB/FC Suðuroy/Royn megnaði at skjóta mál, tá Stefan skjeyt tvey mál uppá brotsspark. Nú er vent í holuni og hevur felagið seinastu vikurnar megnað at fingið nøkur frálík úrslit í hús, serstakliga, tá hugsað verður um steypakappingina.
Í Betrideildini er støðan eisini batna munandi og nú ræður um at ríða á aldukambinum sum longst. 07 Vestur hevur ikki fingið nakað serligt burturúr hesar fyrstu níggju dystirnar í Betrideildini og hava teir bert fingið eitt stig til Sørvágs, tá teir í fyrsta umfari fingu ein javnleik ímóti AB.
TB/FC Suðuroy/Royn megnaði eftir seinasta umfar at lyfta seg uppum AB og liggur harvið á áttanda plássi. Hesi seinastu úrslitini bera brá av at Glenn Ståhl veruliga hevur fingið eina góða fatan av føroyska fótbóltinum og ikki minst sínar leikarar.
Dysturin verður sunnudagin, á føðingardegnum hjá Tvøroyrar Bóltfelag, í Sørvági klokkan 15:00.


text:
22. Jul 2008
Tá dansistevnan Havleikur 2008 varð sett á Vaglinum, varð Árni Conradsson har og tók film upp. Hetta er síðani lagt á eina fløgu og kunnu tey, ið áhuga hava, keypa hana við at venda sær til Sláið Ring, formannin Rasmus A. Joensen,...
02. Jul 2008
Um eina viku byrjar stóra tiltakið hjá Sláið Ring, Havleikur 2008. Mikukvøldið í komandi viku, hin 9. juli, verður Havleikur 2008, sett á Vaglinum í Havn. Tað verður Jóannes Eidesgaard løgmaður, ið setur stevnuna. Skráin sæst annars á síðuni fyri tiltakið Havleikur...
20. Mai 2008
Við hesum verður boðað til umboðsráðsfundar á Landsbókasavninum í Tórshavn leygardagin hin 31. mai 2008 kl.10.00. Endamálið við fundinum er fyrst og fremst at viðgera Havleik 2008. Av tí at lutfalsliga fáir luttakarar frá limafeløgunum í Sláið Ring hava teknað seg,...
28. Apr 2008
Við hesum skal Sláið Ring – landsfelag føroyskum dansi at frama, siga frá, at nevndin, ið sett varð at meta um og taka støðu til innkomnu uppskotini um nýggja brúðarvísu, hevur tikið avgerð og latið málið frá sær. Í brævi til Sláið...
04. Mar 2008
Dansifelag tykkara, verður við hesum boðið at luttaka á barnadansistevnuni, sum í ár verður hildin í Sandoynni, tann 5.apríl 2008. Byrjað verður í Samljóð í Skopun kl.09.30 við felags dansi.Síðani verður farið til Skálavíkar, har døgurði verður...
16. Jan 2008
Á trettanda var markið fyri at lata inn uppskot til nýggja brúðarvísu. Inn komu átta uppskot. Nevndin, ið vald varð at taka sær av málinum, hevur sín fyrsta fund leygardagin 26. januar, har posturin verður opnaður og tíðarætlan ...
03. Nov 2007
Dansistevna fyri børn og ung í aldrinum 8 - 16 ár verður komandi summar í døgunum 2. - 6. juli í Porsgrunn í Noreg. Fleiri upplýsingar um tilmelding o.a. verða lagdir út seinni. Sí heimasíðuna: www.barnlek2008.no...
12. Okt 2007
Nýtt kvæði Jónleif Johannesen úr Dali hevur yrkt kvæði, ið hann nevnir: Deyðastund Sigmundar.Kvæði var fyrstuferð prentað í blaðnum Vencil og í sambandi við tiltak, ið blaðið skipaði fyri fríggjakvøldið 5. oktober var tað eisini...


text:
Tíðindaskriv frá Føroyska Bíbliufelagnum
mentan20-03-2017 - 10:10 - Jóanis Nielsen
Fyrsta føroyska Bíbliuútgávan á gerandismáli, kemur út í 2017
Árligi limafundurin hjá Føroyska Bíbliufelagnum verður týskvøldið 21. mars kl. 20 í missiónshúsinum í Miðvági.
Jenny Lydersen byrjar við andakt og síðani er skráin til limafundin sambært viðtøkum felagsins.
Nýliga setti aðalskrivarin Gunnar K Nattestad hevur ársfrágreiðing felagsins. 2016 hevur verið eitt sera hendingaríkt ár, har felagið m.a. var upptikið sum limur í alltjóða bíbliufelagnum UBS og fekk handa nýggju umsetingina av gamla testamenti eftir Hans Jacob Joensen frv. bisp.
Greitt verður eisini frá fíggjarligu gongdini og útgávuætlanini fyri 2017, sum verður søguligt, tí føroyingar fyri fyrstu ferð í meira enn 50 ár, fara at fáa eina nýggja bíbliuútgávu – eitt nýggja testamenti á gerandisføroyskum, kallað Nýggi Sáttmálin. Fleiri aðrar útgávur eru eisini í skjáttuni.
Teir 400 limirnir fáa eisini møguleika at koma við spurningum og viðmerkingum til arbeiði hjá felagnum.
Aftaná, hevur Bergur D. Joensen prestur, fyrilestur við heitinum “Luther og Bíblian”.
Nýggir limir kunna tekna seg á fundinum ella á heimasíðu felagsins:
Hjartaliga vælkomin!


text:
Soleiðis keypir tú Meira av tí góða-kortið
Soleiðis kannar tú saldo og fyllir á Meira av tí góða-kortið
Grøna gávan frá etika, sum er latin seinastu 9 árini, hevur millum annað hjálpt felagsskapinum Ringrás at gera nakað munagott fyri náttúruna og umhvørvið
Jón Aldará er best kendur sum growlandi smørtenorurin í Hamferð, men hann er eisini lívfrøðingur við alski til náttúruvernd, eksperimenterandi matgerð og seyðarhøvd við morlaðum heila.
Teitur er nýggjur kokkur í Fútastovu og vil bjóða føroyingum klassiskar franskar rættir upp á sín egna máta og eisini øðrvísi og óvæntaðar rávørur, smakkir og upplivingar.
Son of Fortune við Benjamin Petersen og Jan Rúna Poulsen hava bryggjað ein 5 /12 tíma langan playlista til Mikkeller Tórshavn við egnum løgum og øðrum føroyskum løgum.
Søguligu húsini frammi við Gjónna við Leynavatn verða nú karmurin um virksemið hjá KOKS, ið leggur dent á tann føroyska smakkin – at fáa smakk og anga úr føroyska landslagnum at sameinast í matinum.
Njót eitt heilt kvøld við mati og leiki. Barbara borðreiðir eina serliga leik-matskrá í sambandi við ÓMEGD á Tjóðpallinum.
Karin Visth er úr Sveits og hevur verið sommelier á KOKS síðani 2013. Hon heldur at orðið “Pünktlichkeit” verður alt ov sjáldan brúkt í Føroyum.
Fyri fleiri árunum síðani kom ein fittur harri á gátt í matstovuni á hvonn. Men øvugt av øllum øðrum gestum, kom hann ikki inn á matstovuna fyri at fáa sær ein góðan búff, pasta ella pitsu.
Grøna gávan frá etika varð mikukvøldið handað á Reinsarínum í sambandi við Umhvørvisvikuna.
Kom við í loyniliga royndarkøkin í kjallaranum á Hotel Føroyum, har Poul Andrias og Nikolaj leggja síðstu hond á matskránna hjá KOKS 2017.
Hví ikki royna ein øðrvísi fermingardøgurða og goyma lambasteikina til páskadag? Ljóðar bakaður laksur við putusukuri og knekkbreyði ikki lekkurt? Uppskriftina fært tú her ...
Brent Morrow, høvuðskokkur í Fútastovu, gevur okkum uppskriftina upp á hansara Bœuf bourguignon, sum hann verður borðreiddur í Fútastovu..
Alt vikuskiftið blanda gandakallarnir og gandakellingarnar í barrini ein serligan grýludrykk.
Jákup Sumberg hevur til matskránna á Barbaru gjørt eina frálíka útgávu av rættinum Ceviche; og vita tit hvat? - Hann hevur latið okkum uppskriftina, og hon kemur her...
Hvussu. Kunnu. Vit. Nakrantíð. Sleppa. Av. Við. Hetta. Áhaldandi. Forkølilsið?
No12 hevur loysnina.


text:
Nýggj bók: Bónusyrkingar
Út er komið yrkingasavnið BÓNUSYRKINGAR eftir íslendska skaldið Andra Snær Magnason. Sanna Andrassardóttir Dahl hevur týtt.
Og jú, bókin eitur eftir tí íslendsku lágpríshandilsfyritøkuni, sum hevur fleiri handlar í Føroyum. Og Bónus er heimur yrkinganna. Soleiðis tekur skaldið støði í brúkara-, vøru- og lýsingasamfelagi okkara alra. Men við bókmentaligum tilsipingum verður sjónarringurin víðkaður út um vegakervi innkeypsvognsins, og har hómast t.d. Dante, Gyltalið, Snjóhvíta, Omma við Sjógv og sjómaðurin Hugo onkustaðni í sjónarringinum. Okkurt annað enn vøruparadísið, men eisini fyritreytirnar fyri tí.
Bókin er í 3 pørtum: Aldingarðurin// Paradiso, Nivlheimur// Inferno og Reinsanareldurin// Purgatorio. Henda navnagávan úr Guddómliga sjónleiki Dantes svarar til fruktdeild, kjøtdeild og deild fyri reingerðarevni í Bónus, har yrkingarnar eru staðsettar.
Yrkingarnar eru hittinorðaðar og stuttligar. Tað ger, at atfinningin og tann staðiliga ávaringin móti tí oyðandi ávirkanini frá vørumentanini og sølulýsingunum, sum liggur aftanfyri, ikki er so herskin, at lesarin kastar bókina frá sær, men heldur at hann steðgar á og hugsar seg um.
Bónusyrkingar er góðar 60 síður og kostar 69,99 kr.
- Skrivað hevur | Turið Sigurðardóttir
- Dagfesting | 29.08.2017
- Bólkur | Tíðindi